Xabier Zubizarreta: "Ordua iritsi da hemengo ordezkari instituzional guztiek nahikoa dela esateko"

Atzo ezkero Madrilen dago Ekain Zubizarreta arrasatearra, atxiloaldi komunikatuan, iturri ofizialen arabera; eguenean pasatuko da epailearen aurretik. Hala konfirmatu dio GOIENAri Xabier Zubizarreta aitak (Arrasateko alkate izana bi alditan: 1987-1997 eta 1999-2003). Baina beste ezer gutxi dakite semearen gainean; bakarrik atzo goizean (astelehena) atxilotu zutela kalez jantzitako poliziek, eta soinean zeraman etxeko arroparekin eraman zutela, gero jakin zuten moduan, Madrilera. Zubizarreta Txironek semearen atxiloketa Dena ETA da tesiaren barruan kokatzen du, eta halakoen aurrean euskaldunon batasun (ordezkariena zein herritarrena) beharra aldarrikatu du.

Zer moduz?

Gure Joxepa Arregik esaten zuena gogoratu zait: Ondo ez, baina gogor.

Eta ez da gutxi. Izan ere, iragarri dute atxiloaldi komunikatuan daudela, baina horrek ez du esan nahi haren berri zuzenik duzuenik, ezta?

Ez. Atzo egun osoa pasatu genuen atzera eta aurrera, baina ez genuen lortu inolako notiziarik eta berri zuzenik edukitzea. Atxiloaldi komunikatua esaten dutenean esan nahi du beste barik atxilotu duen guardia zibilak obligazioa duela 24 orduren buruan-edo jakinarazteko non dagoen. Eta aukera izango dutela, baita ere, dilijentziak egiterako orduan beraiek aukeratutako abokatu batekin egin ahal izateko. Baina besterik gabe. Guk ez daukagu aukerarik berarekin berba egiteko, eta ezertarako. Beraz, hortik aparte esan dezakegu guztiz atxiloaldi inkomunikatua dela.

Sikiera konfirmatu daiteke aste honetan bertan pasatuko diren epailearen aurretik?

Bai. 72 orduko atxiloaldia da, eta beraz, ostegunean zehar pasatuko dira epailearen aurretik. Abokatuek esan digutenez, 18 direnez, seguruenik egun osoa emango dute banaka-banaka epailearen aurretik pasatzen, eta ezer jakin orduko osteguna oso aurrera joango da.

Zuek joateko asmorik bai?

Bai, besterik ez bada ere, hantxe presentzia adierazteko.

Eta "inkomunikazio" honen barruan noiz izango duzue berarekin egoteko aukera?

Askatuko balute ostegunean. Baina seguruenik igandean izango dugu lehen eguna kartzelan bisita egin ahal izateko.

Zuk zeuk esan duzu askatuko balute ostegunean… baina atzo entzundakoek ez dakit ze punturaino ematen dizueten esperantzarako tarterik. Diot Herrira ETArekin lotzen dutelako…

Hori hipotesi zaharra da. Dena da ETA tesia aspalditik erabiltzen ari dira espainiar estatuko ordezkariek, bereziki, eskubitarrek, baina nik uste dut ordezkari guztiek ere. Eta oraingoan ere gauza bera egin dute.

Kolpea zuzenean jasan dugunok akaso gara gehien sentitzen dugunak, baina konturatzen gara ere, analisi minimo bat eginda, eraso hau Euskal Herri osoaren kontrako erasoa dela. Eta bereziki, gainera, une honetan bakegintza eta soluziobideak bilatzearen aldeko mugimendua geroago eta indar gehiago hartzen ari den une honetan; Estrasburgoko epailearen sententzia ere ateratzear dago, Kataluniako egoera, egoera ekonomikoa…Estatu espainiarra benetan ari da urak atera ezinik bere ontzitik, eta hauek guztiak gure (euskaldunon) kontra joateko eta aldi berean beraien gabezia guztiak ezkutatzeko erabiltzen ari dira, eta horrela uste dut ulertu behar dugula.

Hala ere, ezustean etorri da hau. Badirudi iraganeko kontuak direla hauek…

Bai, gero eta ulergaitzago egiten da horrelako aktuazio bat egitea gobernu batek, kontuan hartuta zenbat ahalegin egiten ari diren Euskal Herriko ordezkari desberdin askoren aldetik konponbidean sartzeko, eta bake egoera batera iritsi ahal izateko, eta gure bizitza sozial eta politikoa normalizatzeko. Geroago eta zailago egiten da ulertzea halako jokabide bat. Baina hemen gertatzen ari dena da oraindik estatu espainolean agintzen dutenak Francoren oinordekoak direla, Falangea eta haiek samintasunez oroitzen dituztenak; eta ez da haiek ETA ezin dutela ikusi, baizik eta ezin dutena ikusi Euskal Herria da. Euskal Herriaren aitortza ezin dute inolaz ere egin ,eta hori geroago eta hurbilago ikusten ari dira, eta horrek gero eta neurri zorrotzagoak edo ulertezinagoak hartzera bultzatzen ditu.

Hori esanda, gertuko erakunde edo politikoren bati mezuren bat helaraziko zenioke?

Atzo azpimarratzekoak dira bi mezu: bata PSE-EEko Jesus Egigurenek eman zuena, eta bestea Lakuako bozeramaile moduan Erkoreka jaunak eman zuena. Erkorekak esan zuen Espainiako gobernuak ez lituzkeela egin behar horrelako gauzak une honetan, ez dela ordua eta abar, baina aldi berean Herrira lotu egin zuen ETArekin, ETAri eskatzen hasi baitzen armak uztea.

Nik uste dut hori lehen aipatu dudan falangisten eta neofrankisten tesia berrindartzea baino ez dela, eta ez daukala inolako oinarririk eta ez hanka eta ez bururik horrelako gauza bat esatea politiko bartek gaur egunean. Gainera, uste dut ordua iritsi dela hemengo ordezkari instituzional guztiek nahikoa dela esateko, eta ez jarraitzeko behin eta berriro amore ematen Madrilen aurrean. Ze, alde batetik esaten dabiltza ez dela ordua hau egiteko, baina gero era berean Lakuaren menpe dagoen Ertzaintza ikusi genuen egun osoan han (Andoainen) eta gainera egurra ematen, zer eta senatari bati ere burua zabaldu zioten. Kontraesan hori gainditu beharra dago jadanik, eta nik dei berezi bat egingo nioke EAJri behingoz urrats bat eman dezan euskaldunon eskubideak errespetatzearen alde.

Atzo Euskal Herriko herri gehienetan izan ziren mobilizazioak. Zela ikusten duzue herrira kalera irtete hori?

Lehenik eta behin, aprobetxatu nahi dut eskerrak emateko. Nik uste dut senide guztiak gaudela benetan eskertuta jendeak izan duen erantzunarekin, eta erakutsi diguten elkartasun eta animoekin. Hor garbi ikusten da, lehen esan dudan moduan, olatua gero eta handiagoa dela, herritarrak gero eta garbiago ikusten ari dira irtenbidea nondik datorren, eta bake bidean urrats horiek ematea eskatzen ari dira gero eta indartsuago. Hori da, nik uste dut, atera daitekeen konklusio nagusia. Zentzu horretan animatu egin behar gara denok pixka bat, eta ausartak izan une honetan, izan ere, momentu kritikoak izaten dira emankorrenak baldin eta behar diren inbertsioak eta esfortzuak egiten asmatzen badugu. Nik uste dut aukera ona dela une hau olatu bakar moduan denok ateratzeko. Zentzu horretan datozen egunotako mobilizazioetara ateratzeko eta parte hartzeko eskatuko nieke herritarrei.

Bukatu aurretik eta zure semearen egoera argitze aldera, Herrira-ren zuzendaritzarekin lotu dute Ekain, baina gaur egun, Emuneko langilea da, ezta?

Bai, Herrira-ren hasieran ibili zen pixkatxo bat kolaboratzen; ez dakit zenbaterainoko lotura zuen barruko egiturarekin, baina azken kasik bi urteotan Emunen ari zen lanean ia egun osoz, eta ez zuen beste aktibitaterik egiten. Tokatu egin zaio, beste askori tokatu zaien moduan, funtsean inolako arrazoirik gabe. Izan ere, gaur bertan komentario bat irakurri dut: hau bera egin zitekeen dei bat eginez Audientziara etortzeko, horrenbesteko nahas-mahas, eta horrenbeste polizia eta indarkeria erabili gabe.


AEBek agertutako zalantzen aurrean, Txinak Errusiako hauteskundeen emaitzak babestu ditu


Igor Anton galdakoztarrari omenaldia egingo diote gaur San Mamesen

Athletic Clubak omenaldia egingo dio gaur Igor Anton txirrindulari. Athletic Club eta SD Eibar taldeen arteko futbol partidua hasi baino lehen egingo diote omenaldia San Mamesen galdakoztarrari, txirrindularitzan izan duen ibilbideagatik. Omenaldia 20:45ean izango da eta oroitzapenezko oparia emango diote.

Antonek 2018an txirrindularitza profesionala utzi zuen, Espainiako Itzulia bukatu ondoren. Guztira 14 denboraldi eman ditu Antonek txirrindularitza profesionalean, 2004tik. Euskaltel-Euskadi taldean izan ziren bere hastapenak profesionaletan (2004-2013), ondoren Movistar Team taldean aritu zen (2014-2015) eta erretiroa Dimension Data taldean eman zuen (2016-2018), 35 urterekin.

Guztira 21 itzuli handi egin ditu Antonek 14 urteetan eta bere palmares zabalean hainbat garaipen lortu ditu, tartean, Espainiako Itzulian lau eta Italiako Giroan etapa bat. 2018ko azaroan Galdakaoko Udalak bere ibilbidea aitortzeko omenaldia egin zion.


Errezilgo finalerdira, JOARE

Jokin Uranga, Eneritz Eizmendi eta Eneritz Arzallusek irabazi zuten Txarrantxako kanporaketa

Errezilgo Leten jokatuko den finalerdian izango dira JOARE eta MAN

Joan den ostiralean Bertso Parrandako hirugarren kanporaketa jokatu zuten JOXUBE (Joseba Agirre, Haritz Zubizarreta Xubi eta Beñat Lizaso) eta JOARE (Jokin Uranga, Eneritz Artetxe eta Eneritz Eizmendi) taldeek.

JOARE taldeak irabazi zuen kanporaketa. Beraz, abenduaren 3an Errezilgo Letea jatetxean jokatuko dute finalerdia JOARE eta MAN taldeek.

Azken kanporaketa

Ostiral honetan, Jim Clark tabernan jokatuko dute azken kanporaketa HATXE (Haritz, Txibilter, Etxaniz) eta SEI (Silvia, Eneritz, Izaro) taldeek. Ostiraleko irabazlea Etxe-Haitz tabernako irabazlearen aurka arituko da abenduaren 10eko finalerdian, Zurten.

Informazio gehiagorako eta saioaren zati bat ikusteko egin klik hemen


Halterofilia ekitaldiak egongo dira larunbatean Zarautzen

Larunbat honetan, maiatzak 17, halterofilia ekitaldiak egongo dira Zarauzko Aritzbatalde kiroldegian ZKE Halterofilia elkarteak antolatuta. Egun guztirako kontzentrazioa antolatu dute 15 eta 17 urtez azpiko neska-mutil atletentzat, Matias Fernandez hautatzaileak zuzenduta. Gainera, Fernandezek hitzaldi bat eskainiko du federazio euskaldunaren entrenatzaileentzat kirol honetako lan moduak eta berritasunak azaltzeko helburuarekin.

Arratsalde partean, Euskadi mailako bigarren jardunaldia ospatuko da. Bertan Nafarroako, Arabako, Bizkaiako eta Gipuzkoako selekzioak egongo dira, eta lau jasotzaile kadetek eta lau promesek hartuko dute parte. Gipuzkoako selekziotik parte hartuko duten jasotzaileak Imanol Zulaika eta Aitor Gabilondo zarauztarrak izango dira kadete mailan eta promesa kategorian aldiz, Ibon Eguzkitza eta Danel Lopez.

Danel Lopez Euskadiko III. Promesen Ligako proba irabazi zuenean 2012. urtean (Egilea: ZKE Halterofilia)


Gaiak ere halakoak zirelako, umorez aritu ziren bertsolariak Oñatin

Errege bezperako Oñatiko bertso saioa urteroko hitzordu da duela urte askotik hona. Atzo, beste behin, Oñatiko bertso eskolak gonbidatuta bertsolari handi eta ezagunak izan ziren Oñatiko Zubikoa Kiroldegiko pilotalekuan: Maialen Lujanbiok, Andoni Egañak, Julio Sotok, Amets Arzallusek, Aitor Mendiluzek eta Unai Iturriagak, umorea erabili zuten Mirari Sagarazazu gai jartzaileak ipinitako gaiak defendatzeko. Gaiak umorezkoak, bertsoak umorezkoak eta hala, une oso dibertigarriak bizi izan zituzten atzo oñatiarrek. Une politenetariko bat bizi izan zen, Andoni Egaña apaizaren paperean eta Unai Iturriaga eta Julio Soto ustez elizako poltsatik dirua lapurtu zuten bi kristauen paperean ipini zituztenean.

ARGAZKI GALERIA


Ondo merezitako agurra eman dio Osasunak urteari

29. minutuan, Juan Villarrek garaipenaren gola egin du Reusen aurka, markagailua gorritxoen alde jarriz eta talde nafarraren afizioari ilusioa eta urteko agur oparotsua eskainiz.

Indartsu ekin diote neurketari biek ala biek. Arrasatek gidatutako taldeak 2018. Urtea zapore gozoarekin bukatzeko bere eskuetan zegoen guztia egiteko asmoarekin zelairatu da eta Reusek ere ez zuen atzean gelditu nah. Gus Ledesek faltaz egindako jaurtiketarekin aurreratzen saiatu da, baina Rubenek erraz sahiestu du berdinketa hautsiko zuen gola.

Ordu laurdenera, Osasunak lehen aukera garbia izan du Reusen atearen aurrean. Ruben Garciak egin du saiakera, baina Edgar Badia atezainak erraz gelditu du. Buruz errematatu du Brandonek eta berdinketa nagusi zen Reuseko zelaian. 29. Minutuan, berriz, Juan Villarrek aurreneko gola egin du markagailua gorritxoen alde jarriz eta afizioari ilusioa eta urteko agur oparotsua eskainiz.

Talde nafarrak aurrea hartu du markagailuan, eta C.Clerken jokaldia ezinbestekoa izan da Juan Villarrek garaipenaren gola burutu ahal izateko.

Bigarren zatian, epailea Osasunaren aulkira hurbildu eta Bittor Alkiza, bigarren entrenatzailea, kanporatu du. Talde nafarrak bestalde, estutzen jarraitu du ta hainbat aukera garbi izan ditu hala ere ez du asmatzerik izan. Reusek bestalde, aldaketak egiten jarraitu du markagailua iraultzeko sekretua bere egiteko asmoarekin, hala ere ez du lortzerik izan.

Norgehiagoka bukaeran, biek ala biek 10 jokalarirekin bukatu dute, izan ere, C.Clerken kanporatzearen ostean, Fran Carbiak min hartu eta medikuak asistentzia ematera atera behar izan dira, ondorioz, zelaitik ateraz.

Fitxa teknikoa:

0 - Reus: Edgar Badia; Moore (Bastos, 78.min), Olmo, Catena, Mikel Villanueva (Borja Herrera, 60.min); Vaz, Mario Ortiz, Gus Ledes, Carbonell (Fran Carbia, 71.min); Querol eta Linares.

1 - Osasuna: Ruben; Nacho Vidal, Unai Garcia, David Garcia, Clerc; Oier, Iñigo Perez; Torres, Juan Villar (Kike Barja, 71.min), Ruben Garcia (Xisco, 84.min) eta Brandon (Miguel Flaño, 87.min).

Golak: 0-1: Villar, 28.min.

Epailea: Pulido Santana.


Biriatura buelta bihar, zikloturistek

Zikloturista taldeak denboraldiko 9garren buelta egingo du bihar, Biriatura. Goizeko 08:30etan egin dute hitzordua Zinkoenean, 61 kilometroko joan-etorria egiteko.


'Apartheid' arriskua Libia berrian

Saharaz hegoaldean jaio eta Libian bizi diren ehunka lagun atxilotuta dauzkate matxinoek.


Egiari Zor fundazioak ekitaldia egingo du azaroaren 8an, Donostian

Estatuen indarkerien biktimek eta senitartekoek osatutako Egiari Zor fundazioak ekitaldi bat egingo du Donostiako Miramar jauregian azaroaren 8an. Haren helburua da elkarteak bake eta bizikidetzaren arloan egin nahi duen ekarpena aurkeztea. Iragarri dute Kolonbiako gatazka armatuari irtenbidea bilatzeko Habanan (Kuba) egindako negoziazioetan aritu den pertsona batek parte hartuko duela ekitaldian.

Ekitaldia iragartzeaz gain, zenbait instituziok darabilten «moral bikoitza» salatu du elkarteak, eta erantsi du bizikidetza demokratikoaren eta baketzearen inguruan azken bolada honetan «errespetuzkoak eta inklusiboak» balira bezala aurkezturiko zenbait proposamen «bi ahoko arma politiko» eta «biktimen sufrimenduaren erabilera maltzurra» direla, horien atzean «helburu ideologikoak eta alderdikoiak» ezkutatzen direlako.

Fundazioaren izenean Ane Muguruzak esan duenez, «kontakizun bakarra finkatzea» da proposamen horien xedea, eta erantsi du halakorik ez dutela babestuko: «Kontakizun horretan, gu besteak gara, beste biktimak, zehar kalte hutsak edo polizia batzuen gehiegikerien ondorioak».


Etxeberria nagusitu da San Telmo eguneko pilota jaialdian

Eskuzko pilota jaialdia jokatu zen atzo arratsaldean Aitzuri frontoian. Pilotalekuak itxura ederra zuen; 500 ikusle inguru bertaratu ziren buruz buruko txapelketako partida ikustera, asko eta asko Nafarroatik Etxeberria animatzera etorriak.

Beñat Rezusta eta Peio Etxeberria neurtu ziren txapelketako final zortzirenetako norgehiagokan. Atzelaria lehena, aurrelaria bigarrena. Etxeberria nafarra berehala hasi zen kantxan agintzen, eta Rezustak egindako hutsegite batzuen ondorioz, aldea zabaldu zuen markagailuan (1-6, 1-8). Rezustak izan zuen erreakzio txiki bat eta atzera botatako pilotakaden ondoren markagailuan hurreratzea lortu zuen (4-8, 7-9). Hortik aurrera berriro hasi zen aurrelari nafarra dominatzen, eta atzelariak ezer gutxi egin ahal izan zuen (7-12, 8-14, 9-15, 10-19). Partida 10-22 emaitzarekin amaitu zen.

Aurretik eskuz binakako partida jokatu zuten Mendizabal III.ak eta Martijak, Arteaga II.a eta Galarzaren aurka. Tantu lehiatu eta gogor batekin hasi zen partida. Arteaga II.a eta Galarza aurretik jarri ziren markagailuan hiru tantoko aldearekin (2-5), baina hor hasi ziren Galarzaren hutsegiteak atzeko koadroetatik. 2-5 horretatik 10-6ra pasa den partida oso denbora gutxian. Partida 22-9 emaitzarekin amaitu zen.


(BIDEOA) Brigida Ibarbia: Lixiba egiteko surtako hautsa

Oikiako Pikaondo baserrian jaioa da Brigida, eta arropa zuriak hasieran nola garbitzen zituzten azaltzen du bideoan. Egurrarekin egindako surtako hautsa jaso egiten zuten. Arropa (lihozkoa asko) zinka baten jartzen zen ur epeletan eta pasadera batekin sutako hautsa botatzen zitzaion gainera. Beratzen uzten zen eta surtako hautsak zikina ateratzen zien arropei. Gerora, xaboi pastillak erabiltzen hasi ziren.

ZUMAIAKO AHOTSAK: Brigida Ibarbia Ugarte (1935) Elkarrizketatzailea: Asier Sarasua Aranberri Data: 2007ko maiatzaren 29a. Brigidaren bideo gehiago Ahotsak.eus-eko gunean.


Euskal Herriko txapelketan hamabi domina

Euskal Herriko Udako Igeriketa Txapelketa jokatu zen Gasteizen, junior eta absolutu mailan. Tolosaldea Igeri Kirol Taldeko 13 igerilari egon ziren bertan. 50 metroko igerilekuan jokatu ziren lehiak eta eskualdekoek 12 domina lortu zituzten: lau urrezko, lau zilarrezko eta lau brontzezko.

Junior mailan, Marta Alonso urrezko dominarekin itzuli zen etxera. Tolosaldeako igerilaria Euskal Herriko txapeldun gelditu zen 50 eta 100 metro tximeletan, eta 100 metro bizkar estiloan. Iñaki Carrerak lortu zuen beste urrezko domina, 200 metro bizkar estiloan. Horrez gain, estatu mailarako gutxiengo denbora lortu zuen 200 estilotan, 2:36ko denborarekin. Olaia Cuadradok zilarrezko domina lortu zuen, Zuriñe del Pozok bezala. Maria Mansok, David Rodriguezek, Iban Gabirondok, Iñigo Pradak eta Alai Ormazabalek ere lan txukuna egin zuten.

Absolutuetan, Pablo Uzkudunek urrezko domina lortu zuen 100 bizkar estiloan. 50 eta 200 metrotan, bigarren postua lortu zuen Tolosaldeako igerilariak. Iosu Carrera Euskal Herriko txapeldun gelditu zen, 400 metro estiloetan. Irati Ibarbia eta Eñaut Vazquez ere Gasteizen izan ziren.

Estatu mailako txapelketa

Mallorcan jokatuko dira junior mailako txapelketak, eta Tolosaldea IKTko bost igerilari egongo dira bertan: Marta Alonso, Olaia Cuadrado, Zuriñe del Pozo, Maria Manso eta Iñaki Carrera.

Absolutuetako txapelketak Mataron lehiatuko dira. Bertan, Pablo Uzkudun eta Iosu Carrera egongo dira.


Azpeitia, 'Seiscientoszaleen' gunea

Atzo, igandea, goizean hainbat 'Seiscientoszale' elkartu ziren Azpeitian. Herrian buelta egin ostean, Azkoitira joan ziren, eta handik Madarixara. Gero, Zestoara joan ziren eta han hamaiketakoa egin ostean Azpeitira itzuli ziren. 12:30ak aldean aparkatu zituzten autoak Loiolan, eta San Inazioren etxea bisitatu zuten. Ondoren, bazkaria egin zuten Uranga jatetxean. Argazki gehiago Urola Kostako Hitza-ren webgunean.


Marea beltza, aldarri morea

Mugimendu feministak deituta, 35.000 pertsona batu dira Iruñean 2016ko talde bortxaketaren epaia salatzeko. Antolatzaileek esan dute eraso puntualen gainetik «indarkeria patriarkala» dela arazoa


QBAOren ustezko iruzurra eta Reala, Miren Gabantxo Marketing adituarekin

Realeko babesle nagusiaren arrastorik ez da izango, gaur Reala eta Leganesen jokatuko duten norgehiagokan. Ustezko iruzur kasu batengatik.

Marketingaren eta marken mundua oso ongi ezagutzen duen irakasle bat ekarri nahi izan dugu 'Amarauna' saiora, QBAO eta Realaren artean gertaturikoaren azalpenak emateko. Miren Gabantxo Euskal Herriko Unibertsitateko Komunikazioa Komertziala, Instituzionala eta Korporatiboko irakasgaia irakasten du berak eta gaur honi buruzko xehetasunak eman dizkigu.

Izan ere, gaur Realak Leganesen aurka jokatuko du eta ez du soinean QBAOren arrastorik eramango soinean. Hori dela eta, Miren Gabantxo adituari galdetu nahi izan diogu kontu honi buruz


Munduko 50 jaki onenen artean

Jabier Muñoa zeraindarraren Basazabal gaztak domina lortu du nazioarteko Grate Taste lehiaketan, Erresuma Batuan. Munduko 50 elikagai onenen artean sailkatu daJabier Muñoa zeraindarraren Basazabal gaztak sari bat baino gehiago jaso ditu azkenaldian. Iaz, esaterako, Gipuzkoako saria irabazi zuen, Legazpin. Orain, berriz, nazioartean saritu dute Muñoaren gazta, Erresuma Batuan egin berri den Great Taste txapelketan. Orain dela 21 urte hasi ziren sariketa hau antolatzen.Aurten mundu osoko 10.000 produktu gastronomiko baino gehiago aurkeztu ziren lehiaketa horretara, eta 50 onenen artean sailkatzea lortu du Basazabal gaztak. Ondorioz, hiru izarreko domina jaso du Muñoak, produktua «paregabea» dela adierazten duen domina, hain zuzen —bi izarreko dominak produktua «aparta» dela esan nahi du, eta izar bakarrekoak «gozo-gozoa»—. Irailaren 7an jokatuko da finala. Sailkatutako 50 elikagaien artean onena aukeratuko dute, eta urrezko sardexka jasoko du irabazleak.Txapelketan lortutako arrakastarekin gustura agertu da Muñoa, baina umiltasunez hartu du. «Gazta oso ona atera daiteke batzuetan, eta ez hain ona besteetan, beraz, sariren bat irabazitakoan umiltasunez hartu behar da, eta beste artzainenganako errespetuz», adierazi du zeraindarrak. Gazta ona ateratzeko baldintza, berriz, ardiak larrean gozatzea dela esan du, «hori ezinbestekoa baita gazta ongi hartzitzeko».Ketu gabeko gaztaMuñoaren artaldeak Zeraingo Basozabal baserriaren inguruko zelaietan egiten du larrean, eta baserrian bertan duen gaztandegian egiten du gazta. Lehiaketara aurkeztutako gazta ketu gabea zen. «Keak gaztaren zaporea ezkutatu egiten du batzuetan, eta horrelako lehiaketetan produktuaren ezaugarri guztiak agerian egotea komeni da.Idiazabal jatorriko izendapena du Basazabal gaztak, eta, horrez gain, Artzai Gazta elkarteko kidea da. Luisa Villegas elkarteko koordinatzailearen hitzetan, «sari honek erakusten digu txikitik abiatuta urrutira iritsi daitekeela». Egun 112 kide ditu Artzai Gazta elkarteak.


Datorren igandean izango da XL. Udaberriko Argazki Rallya

Igandean bertan eman beharko dute izena parte hartu nahi dutenek, Azpeitiko Argazki Elkartearen egoitzan, 9:00etatik 9:30era bitartean.

Bestalde, bihar banatuko dira Sokamuturra 2017 Argazki Lehiaketako irabazleei dagozkien sariak. Udal Erakusketa Aretoan izango da sari banaketa, 13:00etan. Sari banaketarekin batera, lehiaketan aurkeztutako argazkiekin osatutako erakusteta izango da ikusgai.

Urtero bezala, udaberriaren etorrerarekin batera antolatu du Azpeitiko Argazki Elkarteak XL. Udaberriko Argazki Rallya. Datorren igandean, apirilaren 2an, izango da aurten. Parte hartu nahi dutenek izen-ematea Azpeitiko Argazki Elkartearen egoitzan (Perez Arregi 1, Telefonicaren egoitza zaharrean) egin beharko dute, 09:00etatik 9:30era bitartean, igandean bertan. Leku berean hustuko dituzte txartelak, 13:00etatik 14:00etara. Kamera digital bat eta memoria-txartel huts bat duen edonork har dezake parte rallyan; eta 16 urtetik gorakoek hamar euro ordaindu beharko dute izen-ematea.

Irakurri parte hartzeko eta sari banaketako datu guztiak, hemen.

Sokamuturra 2017 Argazki Lehiaketako sari banaketa, bihar

Bestalde, bihar, zapatua, izango da Sokamuturra 2017 Argazki Lehiaketako sari banaketa. 13:00etan jasoko dituzte sarituek dagozkien sariak, Udal Erakusketa Aretoan (Foruen Pasealekuan). Alberto Beloki Azpeitiko Argazki Elkarteko kidearentzat izango da lehen saria. Sari banaketarekin batera, lehiaketara aurkeztutako argazkiekin prestatutako erakustetaren irekiera egingo da areto berean.


Ford Mugarri Arrasate, Aloñaren pausoen atzetik, hamar urte geroago

Ford Mugarri Arrasate denboraldiko hitzordu garrantzitsuenaren atarian dago, Oñatiko taldea duela 10 urte zegoen moduan –eguenean bete zen Aloña nazionalera igo zeneko 10. urteurrena. Ane Herreroren taldeak, berriz, gaurtik domekara arte jokatuko du Lehen Nazional mailara igotzeko fase erabakigarria (goizean abiatu dira Gijonera) eta Braulio Garcia kiroldegian batuko diren lau ordezkarien artean onenak baino ez du igoerako txartela eskuratuko.

Arrasatekoek helburu zaila dutela jakinda abiatu dira Asturias aldera, baina iaz Bartzelonan jokatutako faseak emandako esperientziak, eta batez ere aurten erakutsitako mailak erakusten dute posible dela, Arrasate mailaz igo daitekeela.

Kontrario gogorrak

Ford Mugarri Arrasatek Aragoiko txapelduna (Huesca), Asturiasko txapelduna (Covadonga) eta Galiziako txapeldunordea (Academia Octavio) izango ditu aurrean. Hiru kontrario horietako bi –Huesca eta Academia Octavio– Asobal mailan jokatzen duten kluben harrobi-taldeak dira, eta igoera fasean probetxu handia aterako diote horri: "Seguru goiko taldeko jokalarien laguntza izango dutela", adierazi digu Ane Herrerok. Eta hirugarren ordezkariak, Covadongak, apustua –ekonomikoa– egin du fase erabakigarria Gijonera eraman eta etxean jokatuta taldeak abantaila izateko. Hain zuzen ere, Oñatiko taldeak gauza bera egin zuen Lehen Nazional mailara igo zirenean; igoera fasea Zubikoara ekarri, eta etxean indartsu jokatuta mailaz igo ziren.

Baja garrantzitsu barik

Denboraldia amaitu eta liga irabazi zutenetik igoera fasea prestatzen buru-belarri ibili dira Arrasatekoak. Min hartutako jokalaririk ez badago ere, Herrerok onartu digu bat edo beste fisikoki justu samar dagoela, denboraldi luzea izan delako. Eta hain zuzen, asteburu berean hiru partidu jarraian jokatuta bistan da arlo fisikoak aparteko garrantzia izango duela. Ez horrek bakarrik, baita ondo hasteak ere: "Academia Octavioren kontrako partidua oso garrantzitsua izango dela uste dut, ondo hasteak moralki sekulako indarra emango ligukeelako". Hala, iazko ahaleginaren ostean asteburuan dute mailaz igotzeko beste aukera bat: "Aspaldiko desioa da Arrasatek maila horretan ordezkaritza izatea, eta, pastel honi ginda jartzeko modu ezin hobea izango litzateke".

Astelehenean Harmailatik saioan

Gijonetik bueltan, astelehenean Harmailatik (21:30) saioan kontatuko dituzte Ford Mugarriko ordezkariek asteburuan bizitakoak.

Asteburuko ordutegiak:

Egubakoitza (Gaur)

18:00 Covadonga - Huesca

20:00 Ford Mugarri Arrasate - Academia Octavio

Zapatua

18:00 Academia Octavio - RGC Covadonga

20:00 Ford Mugarri Arrasate - BM Huesca

Domeka

10:30 BM Huesca - Academia Octavio.

12:30 RGC Covadonga - Ford Mugarri Arrasate.


Googlek euskarara itzultzen ikasi du

Bilatzailearen itzulpenak egiteko tresnak edozein testu euskarara itzultzeko aukera ematen du, baina oraindik Alpha bertsioan dago.

Google bilatzailearen itzultzaileak 60 hizkuntzatako testuak euskaratzeko aukera ematen du. Googlen tresnari esker, testuak, webguneak eta dokumentuak Internet bidez euskaratzeko aukera izango dute euskaldunek.

Itzultzailea oraindik Alpha bertsioan dago, hau da, probetan; eta bilatzaileak berak laguntza eskatzen du itzulpenak hobetzeko. Hori horrela, "Contribute a better translation" (Lagun iezaguzu itzulpen hobea egiten) klikatuta, itzulpenerako proposamenak egin ditzake erabiltzaileak.


Irudietan: Haurren San Silvestre lasterketa


Turismo etxeak erregulatzeko sei hilabeteko epea eman dio Alvarezek udal gobernuari

Hiru urteren ondoren onartutako mozioa betetzeko galdegin du Alvarezek.

«Kalitatezko turismoa nahi dugu, non gure bizilagunek ez duten kalterik pairatzen», adierazi du Iosu Alvarez Hondarribiko PSE-EEren Udal Taldeko bozeramaileak. Turismo etxeak eta horiek kudeatzen dituzten plataforma digitalak izan ditu hizpide sozialistak eta kezka agertu du egungo egoerarekin. «Edozein turismo planaren lehentasuna da tankera honetako etxebizitzak arautzea», ohartarazi du bozeramaileak, eta sei hilabeteko epea eman dio gobernu taldeari neurriak har ditzan.

Orain dela hiru urte onartu zuela Hondarribiko Udalbatzak sozialistek gai honi lotuta aurkeztutako mozioa, baina «oraindik ez dute ezer egin». Egungo egoerak hondarribiarrak alboratzen dituela ohartarazi du, eta neurririk ez hartu izanagatik «kudeaketan suspentso bat» eman dio Alvarezek.

Turismora bideratutako etxebizitzen kopurua dela-eta kezka agertu du sozialistak. Alokairurako etxeen prezioa mugatzea ezinbestekotzat jotzeaz gain, kontrolak eskatu ditu bozeramaileak, ezkutuko lana ekiditeko, ogasunari muzin ez egiteko eta bizilagun komunitateetan arazorik ez sortzeko. Neurri hauek guztiak hartu ezean, «gure gazteak, erosteko ahalmen urriagoa dutenak, gure herria uztera behartuak ikusiko dute bere burua», ondorioztatu du Alvarezek.


‘Bakerako ipuinak’ tailerra egingo dute etzi Bakearen Museoan

Familian bakea ipuinen bidez lantzeko aukera izango dute gernikarrek domeka goizea, Bakearen Museoan. Izan ere, 11:30ean hasi eta 13:30ak bitartean, Bakerako ipuinak izeneko tailerra egingo dute museo horretan.Igandea museoan programaren baitan antolatu dute tailerra, eta parte hartzeko deialdi zabala egin dute, eta sarrera doakoa izango dela jakinarazi dute museoko arduradunek.Informazio gehiagorako hezkuntza.museoa@gernika-lumo.net helbidera mezua bidali daiteke, edo telefonoz deitu.


Altzate igerilekua itxiko dute hilaren 9tik 22ra

Mantenu lanak egingo dituztela eta Altzate igerilekua itxita egongo da hilaren 9tik 22ra bitartean. Irailaren 23tik aurrera ohiko zerbitzua eskainiko du igerilekuak.


BERRIA Txapelketako bigarren jardunaldia bihar eta etzi

Bihar Hernanin Titin III.a eta Amurrio taldeak ariko dira, eta igandean Iurretan Olaburu eta Intxurre.

Asteburu honetan jokatuko dute IX. BERRIA Pilota Txapelketako lehen kanporaketako bigarren jardunaldia: bihar Hernanin Titin III.a taldea (Errioxa, Espainia) eta Amurrio ariko dira, 17:00etatik aurrera, eta igandean Iurretan Olaburu (Iurreta) eta Intxurre (Alegia), 11:00etan hasita.

Titin III.a taldean, Petite-Sanchez ariko dira kadeteetan, Calvo-Medel gazteetan eta Kortabarria-Cabrerizo seniorretan; Amurrion, Landaluze-Arregi, Goikoelea-Murga eta Guerrero-Iriarte; Olaburun, Calleja-Otadui, Bereinkua-Elordi eta Aurtenetxe-Bilbao, eta Intxurren, Larrea-Luzuriaga, Artola-Murua eta Urretabizkaia-Esnaola.

Lehen jardunaldian —aurreko asteburuan—, San Miguelek eta Zaramagak egin zuten aurrera.


Elkarretaratzea herenegun Araian senarrak hil zuen Teresa Egurrolaren hilketa gaitzesteko

Hainbat protesta egin dituzte gaur Euskal Herri osoan zehar Araiako hilketa gaitzesteko. Herenegun hil zuen senarrak Teresa Egurrola eta ondoren bere buruaz beste egin zuen. Hilketaren kontrako adierazpenak han eta hemen ikusi ditugu egunotan eta Debagoienean, Oñatin eta Arrasaten egin dituzte elkarretaratzeak gaur arratsaldean. Mundu Martxaren deiarekin bat eginez, Arrasateko Emakumearen aurkako indarkeriaren kontrako plataformak deitu du arrasateko mobilizazioa. 'Emakumeei erasorik ez' lelopean elkartu dira herriko plazan 50 bat lagun.


GABONETAN ZER?, FIMO TAILERRA, PELIKULA

Azaroaren bigarren asteburuko ostiralean Gabonetan egingo ditugun ekintzen proposamenak jaso genituen. Zapatuan berriz, fimo tailerra izan genuen gurean, bertan giltzatakoak egin genituen. Aipatzekoa da, tailer honetan mutilen parte-hartzea handia izan zela. Domekan ordea, gazteek horrela eskatuta, pelikula bat ikusi genuen.


Telebizitza

Jendea besteak dira, eta besteak urruti daude: nor bere etxean, pantailen aurrean, pantailen beste aldean. Aritz Galarragak eskaini zituen datuak duela ez asko, bost bat ordu egunero telebistaren aurrean, eta hori bataz beste. Neuk zenbat ematen ditudan egin nuen kalkulua. Orain gutxiago, baina gehiegi oraindik ere. Iragarki bat ikusi nuen lehengoan: neska bat azaltzen da, gaztea, eskolara doa aste barruan, asteburua noiz iritsiko zain bizi da. Iristen da ordea asteburua eta aspertu egiten da. Eta gero mezua, asteburua iritsi eta aspertu egiten zara, hona soluzioa, goizeko hamarretatik hasita telesailak eskaintzen dizkizugu egun osoan, aspertu ez zaitezen.

Iritsiko da asteburua eta telebista aurrean etzango da, telesailak ikusiko ditu. Eta hala ere aspertu egingo da. Baina bitartean iragarkiak jango ditu, ereduak jango ditu, nolakoa izan behar duen esango dio telebistak. Urrutiko kontrola izango du bere drone partikularra, ikusi nahi ez dituenak pasa egingo ditu, bere telebizitza ez diote inon botako, beste telebizitza batzuetan laketuko da.

Beharrik, ez du astirik izango bera eta bere bizitzaren artean zenbateko distantzia dagoen kalkulatzeko. Zenbateraino daukan ikuskizuna barruan.


Txuri Urdinek play-offetako finalerdia jokatuko du Jacaren aurka

Ligako lehen fasea bigarren postuan amaitu ostean, Txuri Urdinek titulurako play-offak jokatzeari ekingo dio asteburu honetan. Jaca izango du aurrez aurre, ligako hirugarren sailkatua, eta bien arteko kanporaketa hiru partidatara jokatuko dute. Lehena Aragoien izango dute, eta beste biak, berriz, Donostian, hurrengo asteburuan. Finalerdia gaindituz gero, finala Barcelona eta Puigcerdaren arteko kanporaketako txapeldunaren aurka jokatuko dute donostiarrek.

Eskubaloian, Bera Berak Porriño jasoko du Bidebietan, ligako azken-aurreko sailkatua. Imanol Alvarezen taldeak joan den astean Xixonen lorturiko garaipen garrantzitsuari jarraipena ematea bilatuko du bere zaleen aurrean.

Hockeyan, Realak Madrilerako bidaia egingo du, Club de camporen aurka neurtu eta denboraldiko bigarren garaipena lortzeko helburuarekin.

Saskibaloian, sailkapenean ondoz ondo duen aurkari baten kontra jokatuko du Ibaeta Basketek, Logroñon. Campus Promete garaituz gero, donostiarrek kategoria mantentzeko helburua nahiko eskura izango dute donostiarrek.

Futbolean, azkenik, Realeko neskek Atletico Madril bisitatuko dute, ligako aurkari gogorrenetariko bat, eta mutilek, berriz, Valladolid jasoko dute Anoetan.

IZOTZ HOCKEYA

Gizonezkoen senior maila, play-offak

Jaca – Txuri Urdin (Larunbata, 21:30)

ESKUBALOIA

Emakumezkoen lehen maila, 15. jardunaldia

Bera Bera – Porriño (Larunbata, 18:00)

HOCKEYA

Emakumezkoen ohorezko maila, 12. jardunaldia

Club de campo – Reala (Igandea, 12:30)

SASKIBALOIA

Emakumezkoen lehen maila, 22. jardunaldia

Campus Promete – Ibaeta Basket (Ostirala, 20:45)

FUTBOLA

Emakumezkoen lehen maila, 22. jardunaldia

Atletico Madril – Reala (Igandea, 18:00)

Gizonezkoen lehen maila, 26. jardunaldia

Reala – Valladolid (Ostirala, 21:00)


"Urakanaren erdian, sekulako elkartasuna erakutsi didate"

Harvey urakanak bete-betean harrapatu du Pablo Ibarbia zarauztarra, Houstonen (AEB). 15 urteko gaztea urtebeterako joan da bertan ikastera, eta Euskadi Irratiko Amarauna saioan kontatu du bere esperientzia.


Ikastolako ikasle ohien afaria Oianumen martxoaren 2an

Urriaren hasieran Andoaingo Aita Larramendi ikastolak Kilometroak jaiaren edizioa antolatzeko lekukoa hartu zuen. Geroztik ekimen ezberdinak burutu dira.

Martxoaren 2an, ordea, ikastolak ikasle ohiak nahiz Kilometroak zaleak Oianume jatetxean bildu nahi ditu, afariaren eta afalostearen inguruan une atsegina igaro asmoz.

BUS ZERBITZUA JATETXERA:

Afaria martxoaren 2an izango da, gaueko 21:30etan hasita. Bertan disko festa ere burutuko dute. Joan-etorrirako autobusa izango da. Afaltzera joateko, esaterako, 20:30ean irtengo da Makaldegitik.

Txartelak KMK12ko Kale Nagusiko dendan eros daitezke 35 euroko prezioan, eta baita Euskadiko Kutxako kontu-korrontean dirua sartuta (3035 0026 29 0260070319). Dirua sartzerakoan, ordainketa noren izenean egiten den ipini behar da, halabeharrez. Ordaingiri hori afarira eramateko eskatu dute. Antolatzaileek deialdi irekia dela gogora ekarri nahi dute, “ikasle ohiez gain, giro apartaz gozatu nahi duen edozein euskaltzalek joateko aukera izango du” zehaztuz.

Martxotik aurrera Kilometroak 2012 jaiaren aldeko ekitaldi eta ikuskizunak areagotu egingo direla aurreratu dute.


Gitarra eskolak astelehenero

Urriaren 7tik aurrera, astelehenero arratsaldeko 19:00etatik aurrera gitarra eskola martxan jarri du Elebeltz Topaguneak.

”Bertan herriko hainbat musikariren eskutik kitarrari soinua ateratzen hasteko edo dakigun hori besteekin elkartrukatzeko aukera izango dugu”, adierazi dute.

Lasarte-Oriako gazteak gitarra hartu eta Topagunera hurbiltzera gonbidatzen dituzte arduradunek.


Fermin Muguruzak Ondarroako Kafe Antzokia dantzan jarri du

400 lagun inguru batu ziren zapatuan Ondarroako Kafe Antzokian Fermin Muguruzak eskaini zuen kontzertuan. Giroa “aparta eta mundiala” izan zela esan zuten ikusleek. “Puntako kontzertua eskaini du Ferminek. Eta antzokia dardarka laga du”. Muguruzaren kontzertua eta gero, hurrengo hitzordua datorren zapatuan jarri du Ondarroako Kafe Antzokiak: Dover taldearen kontzertua, apirilaren 13an.


Zenbakiak, kritiken gainetik

Historia guztian, Realak hiru aldiz soilik lortu izan du bi denboraldiz jarraian Europarako sailkatzea, azken aldiz duela 24 urte. Ondo bidean, balentria hori errepikatu egingo du aurten, Arrasateren lan ona islatuz.


EH Bilduko Miren Larrionekin elkarrizketa, gaur, 'Egun On Euskadi'n

Legebiltzarkideak Estepan Aldamiz-Etxebarriaren galderei erantzungo die.

Estepan Aldamiz-Etxebarriak Miren Larrion EH Bilduko legebiltzarkidea elkarrizketatuko du gaur ETB1eko 'Egun On Euskadi'n, eta hitzorduan zehar, gaur egungo egoera politikoaren hausnarketa sakona egingo du.

Horrez gain, Jose Mari Pastor, Pili Kaltzada eta Juan Mari Juaristi kolaboratzaileak solasaldirako mahaiaren inguruan bilduko dira.

'Egun On Euskadi' asteazken honetan izango da ikusgai, 09:00etatik aurrera, eitb.eus-en eta ETB1en.


Nerea Iglesias protagonista Azalera taldearen bideoklipean

Nerea Iglesias antzezle laudioarra da Azalera musika taldearen "Hare ale" abestiko bideokliparen protagonista. Aktore lanak egiteaz gain, bideoaren ekoizpenean ere lagundu du Iglesiasek.


Bidegorriaz eta autobus

zerbitzuaz proposamenak egiteko aukera gaur

Topagune Berdea bilduko da gaur eta hernaniarrek bidegorriaz eta autobus zerbitzuaz duten iritzia eta horien inguruko proposamenak jasoko dituzte mugikortasun plana egiteko. Goizeko 10:00etan izango da, Biterin.


'La Noche de... Lasa y Zabala' saioan, filmaren inguruko erreportajeak

Horrez gain, La fuga de Segovia filma izango dugu ikusgai Felix Linaresen saioan.

Gaur gauean, ETB2ko 'La Noche de…' saioak Lasa eta Zabala filmaren inguruko saio berezi bat prestatu du. Saio honetan, Pablo Maloren lanaren inguruko erreportajeez gain, ETAren gaia jorratzen duten beste film batzuen erreportajeak ere ikusiko ditugu. Ostean, La fuga de Segovia izango dugu ikusgai.

'La Noche de…' berezi honetan, Lasa eta Zabala eta La fuga de Segovia filmen inguruko erreportajeez gain, 70eko hamarkadan ETA gaitzat izan zuten filmez hitz egingo digu Linaresek. Honez gain, Lasa eta Zabala filmeko protagonista den Unax Ugalderen inguruko erreportajea ere izango dugu. Ugaldek kasua ikertu zuen abokatua gorpuztu du, Iñigo Iruin.

'La Noche de… Lasa y Zabala', gaur, 22:30etik aurrera, ETB2n.


Sanferminetan izan diren eraso sexistak salatzeko manifestazioa izanen da gaur

> Gora Iruñeak eta Indarkeria Sexistaren Kontrako Plataformak deituta Gazteluko plazan izanen da protesta 21:00etan.

Iruñeko babes zibilerako batzordeak asteazkenean jakinarazi du bezperan sexu eraso bat eta bi abusu kasu salatu zituztela Iruñean. Hiru gizonezko atxilotu dituzte beste horrenbeste salaketaren ondorioz. Ukituak egiteagatik atxilotu dituzte bi, eta beste bati sexu eraso delitua leporatu diote, ukituez gain indarkeria erabiltzea egotzita. Protokoloa martxan jarri du Iruñeko Udalak, eta laguntza eskaini die salaketa jarri duten emakumezkoei.


15 talde Bergarako egun osoko Semicup torneoan

Goizean goiz hasi dute gaur, zapatua, Semicup torneoa Bergaran. Eta iluntzera arte Seminarioko kantxan Bergarako koadrilek areto futbolean jokatuko dute. 15 taldek eman dute izena: 20:00etan 3. eta 4. postuak jokatuko dituzte eta 20:30ean, finala. Ondoren, sari banaketa izango da.


Urretxuko Irimo Foroko azken ekitaldiak

Bihar eta etzi Irimo Foroko azken ekitaldiak egingo dituzte. Guztiak udaletxeko sarrerako aretoan izango dira. Bihar, 18:30ean, Ana Azpiri EHUko irakasleak Luis Astiazaran Gipuzkoako industria artitektonikoan hitzaldia emango du. Astiazaranek Sarralde enpresaren pabilioia diseinatu zuen. Ondoren, 19:15ean, Carlos Soria, Laura Fernandez, Irene Vitorica eta Ana Rosa Sanchezek Europan lehiaketan saria irabazi duen Irimorako egitasmoa aurkeztuko dute. Bukatzeko, larunbatean, 11:00etan, Yayo Herrerok Hiriak eta ekofeminismoa tailerra emango du.

The post Urretxuko Irimo Foroko azken ekitaldiak appeared first on Otamotz.


EBBko hamalau kideak

Andoni Ortuzar (Bizkai Buru Batzarreko presidentea)

Joseba Egibar (Gipuzko Buru Batzarreko presidentea presidentea)

Xabier Agirre (Araba Batzarreko presidentea)

Manu Aierdi (Napar Buru Batzarreko presidentea)

Txaro Goikolea (Ipar Buru Batzarreko presidentea)

Iñigo Urkullu (Eusko Jaurlaritzako lehendakaria)

Nekane Alonso

Joseba Aurrekoetxea

Lorea Bilbao

Pilar Garcia de Salazar

Iñaki Goikoetxea

Koldo Mediavilla

Aitor Olaizola

Gonzalo Saenz de Samaniego


Hainbat ikastaro eskainiko ditu KZguneak otsailean

Hilero bezala, Zarauzko KZguneak hainbat ikastaro eskainiko ditu internet eta hainbat erremintaren inguruan. Diptikoa kaleratu du eskaintzarekin.


Erresuma Batuak Europako hauteskundeetan parte hartuko duela baieztatu du

'Brexit'ari buruzko akordioa maiatzaren 23a baino lehen lortuko ez dutela jakinda, Theresa Mayren Gobernuak Europako hauteskundeetan parte hartzea erabaki du.

Erresuma Batuak datorren maiatzaren 23an Europako Parlamenturako hauteskundeetan parte hartuko duela baieztatu du Gobernu britainiarrak.

Maiatzaren 23a baino lehen Komunen Ganberan brexit-ari buruzko ituna adostea ezinezkoa dela onartuta, Theresa Mayren Gobernuak hauteskundeetan parte hartzea erabaki du; izan ere, hauteskundeetara ez joateko aukera bakarra horixe zen: Europar Batasunetik ateratzeko akordioa egitea Erresuma Batuko Parlamentuan.

Bruselak urriaren 31ra arteko epea eman zion Erresuma Batuari brexit-a gauzatzeko.

Kontserbadoreek ez dute hautagaitzari eta kanpainari buruz ezer iragarri, orain arte brexit-aren akordioa berrestea eta hauteskundeak saihestea izan baita haien lehetasuna.

Aitzitik, liberaldemokratak eta brexit-aren aurka dagoen Change UK taldeak duela egun batzuk abiarazi zuten Europako hauteskundeetako kanpaina.


Bigarren eskuko arropa

Irati Egibar eta Irene Zalduarekin merkatu konbentzionaletik at dauden merkatu alternatiboak izaten ditugu hizpide. Gaurkoan, bigarren eskuko arropa denden inguruan aritu dira, Villabonako Kaori faktoria nabarmendu dutelarik.


Oñatiko Motxon kaleko istripua, iruditan


Goñi txapelketako bigarren kanporaketa jokatuko dute gaur

Gaur, 18:30ean, Goñiren oroimenezko pilota txapelketako bigarren kanporaketa jokatuko dute Zumarragako Beloki pilotalekuan. Sarrera doan izango da.Afizionatu mailako partidan, Salaberriak eta Mariezkurrenak Santxo eta Arangurenekin neurtuko dituzte indarrak. Promesa mailakoa, berriz, Alberdi eta Osak jokatuko dute.Astero bezala, lehen partida Beloki pilota eskolako haurrek jokatuko dute: Larraiotz eta Zaldua, Murciego eta Aramendiren aurka arituko dira.Ondoren, lau t’erdiko partida jokatuko dute. Alberdi eta Osa ondo moldatzen dira buruz burukoan. Udan Joxan Tolosa txapelketa irabazi zuten; Alberdik kadete mailan eta Osak gazte mailan.Alberdik 15 urte ditu oraindik, baina zaharragoen aurka jokatzen ohitua dago. Pilota bizi ateratzen zaio eskuetatik eta oso plazagizona da. Asegarce bere atzetik dabil.Osari dagokionez, bi eskuekin oso ondo mugitzen du pilota. Dena den, ezkerrarekin min gehiago egiten du.Binakako partidaBinakako partidari dagokionez, Salaberria Zumarragarekin duen maitasun istorioa luzatzen saiatuko da. Izan ere, goizuetarrak bi aldiz irabazi du dagoeneko Goñi txapelketa: 2016an promesa mailakoa eta iaz binakakoa.Etorkizun oparoa duen atzelari batekin arituko da: Mariezkurrenak indarra du eta Asegarce atzetik du. Adituek aurki profesional mailan debuta egingo duela uste dute.Santxo eta Aranguren izango dituzte parean. Santxok ez du bi enpresa nagusien arreta bereganatzea lortu, baina afizionatu mailan garaipen gehien dutenen artean dago. Opari gutxi egiten ditu. Arangurenek, berriz, promesa mailako txapela jantzi zuen iaz.


Maiatzean, dantzan

Maiatza Dantzan egitarauaren barruan, hilaren 10ean, 17an eta 25ean dantza garaikidea oinarri duten hiru ikuskizun izango dira Bideluze plazan eta Usurbe Antzokian. Sarrera dohainik daMaiatza Dantzan egitaraua berriz itzuliko da Beasainera eta euskal dantza garaikideko maila goreneko ikuskizunez gozatzeko aukera izango da. «Dantzaren eta bereziki dantza garaikidearen alde eginez», udalak hiru dantza ikuskizun antolatu ditu maiatzerako. Izan ere, Sarea, Euskadiko antzoki sareak antolatzen duen 2018ko dantza zirkuituko partaidea da udala, «eta urtarriletik abendura bitartean Euskal Herrian antolatu diren ikuskizunen zerrendaren barruan aurkitzen dira Beasainen antolatu diren hiru ekitaldiak».Era honetan, udalak dantzarekin duen konpromisoa herriko taldeez harago eraman nahi du: «Hala, gaur gaurkoz, udalak Dantzaki, Aurtzaka, Ostadar eta Gala Ballet eskolarekin dituen hitzarmenak, kultur balio gisa, tokiko dantza jarduerarekiko duen konpromisoaren isla dira». Honela, Beasainen egingo diren hiru dantza garaikideko ikuskizunekin, udalak urrats bat gehiago egin nahi du: «Udalak lehen aldiz dantza ekimen mota honetarako aurrekontua jarri zuen eta diru laguntzak jasotzeko aukera izan du herrira honelako ikuskizun mota hau ekartzeko. Lehenengo bi ikuskizunek festen egitarauan sartu dituzte, bi ostegunetan; hirugarrena, berriz, azkeneko ostiralean. Eguraldi txarra izanez gero, Usurbe Antzokian egingo dira saioak. Dohainik dira dantza ikuskizun guztiak.


Gizonek, eta aurten emakumeek ere, 12 euro ordaindu beharko dituzte Basauriko Maratoi Erdian

Basauriko Maratoi Erdia abenduaren 22an ospatuko da, igandez, Euskadiko Atletismo Federazioak antolatuta. Aurtengoa laugarren edizioa da eta 21 kilometroko lasterketaz gain, 10 eta 5 kilometroko probak ere izango dira. Hiru lasterketak 11:00etan abiatuko dira Cervantes etorbidetik, Euskotren geltokiaren ondoan, eta helmuga Soloarte parkean izango da. Anoa-postuak izango dira 5-9-13-17 gune kilometrikoetan, baita helmugan ere.

Lasterketetan parte hartzeko aurretiaz izena emateko epea zabalik dago abenduaren 14ra arte. Interesdunek Euskadiko Atletismo Federazioko webgunean eman behar dute izena. Prezioa 12 eurokoa izango da gizonezko zein emakumeentzako. Diru-sarrera EAFren ES 74 3035 0083 26 0830093764 kontuan egin beharko dute. Kontzeptuan honakoa jarri beharko dute partaideek: izena eta abizenak eta 5k, 10k edo 21k adierazi. Plazak mugatuak dira.

Iaz polemika izan zen Basauriko Maratoi Erdiko lasterketan. Izan ere, antolatzaileek erabaki zuten gizonek bakarrik ordaindu behar zituztela 12 euro eta emakumeek doan parte hartu zezaketela. Antolatzaileen asmoa emakumeen partaidetza sustatzea zen, eta proban emakumeen kopurua handitzea.


Berrikuntza ikastaroa amaituta, eskualdeko 11 langabek eskuratu dute beren prestakuntza-bonoa

Enpleguaren sustapenera bideratutako diru-laguntza lortu ahal izango dute enpresek, urte amaiera bitartean pertsona horietako bat kontratatuz gero.

Eskualdeko 14 pertsonek hartu dute parte Urola Kostako Udal Elkarteak aurten bigarrenez eskaini duen berrikuntza ikastaro aurreratuan. Ikastaroan zehar, enpresaren batean praktikak edota lana topatu dutela eta, 3 kidek utzi egin behar izan dute formazioa. Ikastaldia hilabetekoa izan da eta orotara 215 orduko iraupena izan du.

Iaz egindako lehen edizioarekin alderatuta, izan da berritasunik bigarren edizioan. Batetik, osotasun gehiago izateko helburuarekin, zabaldu egin da gaitegia. Besteak beste, hauek izan dira landu dituzten gaiak:

Teknologia tresnak

Zaintza teknologikoa

Marka pertsonala

Proiektuen eta denboraren kudeaketa

Kudeaketa aurreratua

Sormen eta ideien kudeaketa: Desing Thinking

Zeharkako konpetentziak

Are gehiago, egun lan-munduan murgiltzeko beharrezko berrikuntza tresna ugari bereganatzeaz gain, zeharkako konpetentziak ere landu dituzte ikasleek.

Bestetik, hainbat lan-esperientzia ezagutzeko aukera izan dute enpresatara egindako bisiten bidez. Gainera, programaren azken helburua kide guztien enplegagarritasuna hobetzea denez, pertsona bakoitzari jarraipena egin zaio Udal Elkartetik. Azken finean, ikastaroaz haratago, norberaren konpetentziei, nahiz lanerako beharrezko tresnei heltzen dion programa integrala izan da.

Zabalik kontratazio epea

Behin formazio saioak amaituta, eskualdeko 11 langabek eskuratu dute beren prestakuntza-bonoa. Zeharo talde anitza denez, sektore askotako enpresei zabaltzen zaie diru-laguntzak eskuratzeko aukera. Bonoa eskuratu dutenen profilak ikusgai daude ondorengo blogean: https://berrikuntzarakotre4.wixsite.com/bt2018

Saioetan parte hartu dutenen bat kontratatzeko interesa izanez gero, Udal Elkartetik laguntza ekonomikoa jasotzeko aukera izango dute enpresek. Udal Elkarteak martxoan aurkeztu zituen 2018ko laguntza ekonomikoak. Guztira, 305.000 euro bideratuko dira; iaz baino 100.000 euro gehiago. Hain zuzen ere, 115.000 euro bideratuko dira enpleguaren sustapenera. Zabalik dago kontratazioak egin eta laguntza eskuratzeko epea; ekainaren hasieratik abenduaren 28ra arte.

Diru-laguntzen oinarriak eta informazioa

Enpresaren batek ikastaroko parte-hartzaileren bat kontratatu eta Udal Elkartearen diru-laguntza eskuratzeko interesik balu, eskuragarri daude diru-laguntzen oinarriak Udal Elkartearen webgunean:

Euskaraz:

http://www.urolakosta.eus/documents/378556/3207317/GAO+2018-03-26+60+zk+oinarriak/508faf6b-fa88-1a12-af0a-cef6c9a6f0c5

Gazteleraz:

http://www.urolakosta.eus/documents/378556/3207317/GAO+2018-03-26+60+zk+oinarriak/508faf6b-fa88-1a12-af0a-cef6c9a6f0c5

Argibide gehiago jasotzeko jarri gurekin harremanetan:

Urola Kostako Udal Elkartea, Enpresentzako Zerbitzuak

Tel. 943 890808

enpresa@urolakosta.eus


"Lurralde elkargoaren alde naiz, baina ez dugu lortuko, Frantzia jakobinoa delako"

Hemeretzi urte egin ditu Baionako alkate, "baina gelditzen jakin behar da". Ez da gehiago aurkeztuko. Parisen agintean dena delakoa izanda ere, Baionako alkateak uste du Frantziak ez duela inoiz onartuko elkargorik.


Mandela: Espetxealdiak presidente egin zuen gizona

"Ziega leku aproposa da norberaren burua ezagutzeko; gogoeta egiteko eta espiritualki garatzeko aukera eman dit", idatzi zuen Mandelak bere emazteari bidalitako gutun batean.

Mandela eta haren lagunentzat irakasgai paregabea izan zen espetxea. "Gaztetan hain matxista izanda, emakumeen eskubideen aldeko borrokalari sutsua nola izan zitekeen" galdetu zion behin lagun batek. Espetxean irakurtzeko eta pentsatzeko denbora izan zuela erantzun zion Mandelak.

"Gazte harroputza eta oldarkorra nintzen; 27 urteko espetxealdiaren ondoren jabetu nintzen tolerantziaren garrantziaz". Gatibualdiak erabat aldatu zuen Mandela eta Hegoafrikako lehen presidente beltzaren izaera moldatu zuen.

Ordura arte egin ez zituen hausnarketa askotarako beta eman zion 27 urteko itxialdiak: "Norberaren burua ezagutzeko leku paregabea da espetxea. Gogoetarako eta espiritualki garatzeko aukera eman dit", idatzi zion emazteari, Winnie Mandelari, gutun batean, Kroonstadeko espetxean zegoela.

Bi espetxeetako hormak izan ziren Mandelaren izaeraren lekuko: Robben Islanden eman zituen 18 urte eta Victor Verseten, ostera, zortzi.

Kare harrobi batean bortxazko lanak egitera behartu zuten Mandela eta haren ziega kideak. Preso politikoak ohiko gaizkileekin nahasten zituzten eta pribilegio gutxiago zituzten. Bisita bakarra eta sei hilabetean behin gutun bat bakarrik jasotzen zuen Mandelak.

Londoneko Unibertsitateko programa batez baliatuta, Zuzenbide ikasketak egin zituen apartheid erregimenaren aurkako borrokako liderrak.

1982ko martxoan Robbeneko irlara, Pollsmoorreko espetxera, eraman zuten, ANCko beste goi buruzagi batzurekin batera: Walter Sisulu, Andrew Mlangeni, Ahmed Kathrada eta Raymond Mhlaba.

1985eko otsailean baldintzapeko askatasuna eman zion Botha presidenteak arraza arteko berdintasunaren ikurrari, baina uko egin zion: "Ze askatasun eskaintzen ari zaizkit, jendeak elkar batzeko eskubiderik ez badu? Gizon askeek soilik negoziatu dezakete. Preso batek ezin dezake negoziatu", erantzun zuen Zindzi alabari esker bidalitako gutun batean.

Mandela eta Alderdi Nazionalaren arteko lehen bilera 1985eko azaroan izan zen. Hurrengo lau urteetan sarritan bildu ziren, eta liderraren askatasuna posible egin zuen negoziazioaren oinarriak ezarri zituzten.

1988an Victor Verster espetxera eraman zuten, eta hain izan zen, 1990ean aske utzi zuten arte.


75 urteko euskal herritar bat larri zauritu da Avilesen, orga batek harrapatuta

Zauritua erretiroa hartutako marinel bat da, eta Asturiasen oporretan dago. Orga batek harrapatu du portuko instalazioetan.

75 urteko euskal herritar bat larri zauritu da Avileseko (Asturias) portuan, orga batek harrapatuta, La Voz de Aviles-ek jakitera eman duenez. Zauritua erretiroa hartutako marinel bat da, eta Asturiasen oporretan dago.

Ibilgailua arraina eramateko kutxa handi bat garraiatzen ari zen. Argitzeke dauden arrazoiengatik euskal herritarra harrapatu du.

Portuko instalazio barruan gertatu da istripua, baina oinezkoak sar daitezkeen toki batean.

Biktimak hankan zauriak ditu, baita saihets-hezurretan eta buruan ere.


Lekualdatzeen jolasa

Naia del CastilloLekua: Bilboko Rekalde aretoa. Noiz arte: 2016ko urtarrilaren 17ra arte.

Badute zerbait berezi Naia del Castilloren lanek: harrapatu egiten zaituzte, seduzitu, eta haiei begira pasa ditzakezu segundoak, segundo luzeak, minutuak. Bai, badute zerbait berezi Naia del Castilloren lanek: eszenan sarrarazten zaituzte, eta haietan protagonista izan nahia sentitzen duzu lehenengo begiradatik, hain delikatuak diruditen objektuak ukitu nahi dituzu zeuk ere eta arropak jantzi, probatu, sentsazioak zuzenean sentitu; hori dena, haiei begira, harrapaturik gelditu zarelako. Bai, zinez badute zerbait berezi Naia del Castilloren lanek.

Erakusketa Retratos III eta IV eta Diálogos II lanekin abiatzen da, baina izenburuek bestela adierazten badute ere, bertan ez da aurpegirik ageri, ez eta inolako elkarrizketa biderik ere. Engainua da, edo agian jolas hutsa; benetakotasun, errepresentazio eta izenburuan iradokitzen den ideiaren inguruko erlazioen arteko gogoetara garamatzan jolasa. Aurpegirik ez, baina bustoak, bustoen argazkiak ageri dira horman, modu monumentalean irudikaturik ageri ere. Hala ere, ezin haietan inongo hazpegirik bereizi. Ileak biltzen ditu buru guztiak, ileak aurpegi guztiak, harizko harilkoak bailiran, erretratuak gauzatzea eta hitzezko elkarrizketak burutzea ezinezko bilakatuz. Subjektuaren eta subjektuen arteko erlazioa da jolasaren muina, edo, hobeto esanda, erlazio eza.

Erlojuaren segundo-orratza zeroan jarri, eta jolasarekin jarraitzen dugu. Oraingoan, ordea, izenburua asmakizuneko pista huts bihurtu da; errepresentazioaren euskarri eta jokoan, berriz, beste eragile batzuk sartu dira: objektuak. Beira-arasetan babesturik eta idulkietan ezarririk, objektuak guztiz desiragarriak dira, guztiz finak, delikatuak, urre kolore distiratsuzkoak, perla, oihal fin eta leunezkoak. Eta probaketan hasteko tentazioari ia ezin eutsirik, objektuak dira, hain zuzen ere, eszenan sarrarazten gaituztenak; eta objektu berak dira, horman esekirik, argazkietan agertzen direnak ere. Horietan, ordea, haien izaera guztiz eraldaturik agertzen da, iraulirik. Paradisutik ihesa grabaturik duen lepokoa gardentasunen artetik antzeman daitekeen bularraren alboan dago zintzilik, Evaren bularra izan liteke, nirea, tentazioaren osteko bekatuaren egilearena. Idulkian ipinirik, dekoraziozko bitxi huts izatetik errudunaren seinale izatera bihurtua. Horretan datza jolasa berriz ere; harremanetan, harremanen baldintza, norabide eta aldaeretan. Argazkikoa (ceci) n'est pas un pendentif, baina objektua bera ikusita, idulkiaren gainean, lepoko hutsa denez ere ziur al gaude?

Pertsonekiko dugun erlazioetatik hasi, lepokoarekin segi, etxekotasuneko altzariekin jarraitu eta gizakiok naturarekin dugun harremanen ikerketaraino jarraitzen du erakusketako ibilbideak. Esplorazio anonimoa da, pertsonala, eta, batez ere, intimoa. Subjektua dago proiektu ororen erdigunean, emakumea, aldatzen ez den aldagai bakarra. Honela, aurrekoaz gain, zenbait objekturen eta emakumeren arteko harreman ia arketipikoen inguruko nolakotasun, egiatasun eta aldagaien inguruko gogoetara ere bagaramatzate lanek; harreman horien ulertze, barneratze, arrazoi, eta, batez ere, normalizazioaren inguruko zalantzak eta ezbaiak piztuaz.

Erakusketa espazioan dauden lanen artean emakumearen inongo agerpen fisikorik ez duen lan multzoarekin amaitzen da, Nido de abeja seriearekin, hain zuzen ere. Urrutitik begiratuta pintura lanekin nahas daitezkeen arren, behin bertan, argazkien aurrean, argi eta garbi ikus daiteke erlauntz-puntuan landuriko oihal zatien argazkiak direla; maiz haurren jantzietan ikusten den dekorazioa, maiz emakumeek buruturikoa. Horrela, nahiz eta emakumeen presentzia fisikoa falta, haien presentzia egon, badago eta, haien eskuen bidez, erakusketan, atzetik aurrerako lotzeak eragiten dira, absentziaren eta presentziaren arteko jolasarekin jarraituaz, harreman inplizitu eta esplizituekin; koloreak ere ez dira azken espazio horretako hormetara mugatzen, eta pastel eta gorriek sedukziora garamatzate berriz ere.

Erlauntz-puntuak egiteko, eskuak hariez hornitzen zituzten emakumeek, koloretako hariez, eta horiek harilkoetatik askatzen ziren pixkanaka, ondoren irudiak josteko. Harilkoak gogoan, aretoko azken salatik lehenengora irten gara, hasieran gaude ostera; eta hor, haririk ez, emakumeen eskurik ez, baina haien ilez bilduriko harilkoak atzera presente, haietatik tira egiteko zain eta erakusketan zehar zabaltzen den amaraun perfektua josteko prest atzera ere.


Granadan irabazi du Eibarrek, azken momentuan eta bat gutxiagorekin

Sergi Enrichek egin du garaipenaren gola, Kravetsen berdinketa ontzat eta ziurtzat ematen zenean. Asier Riesgok txartel gorria ikusi du lehenengo zatian.

Sergi Enrichen gol batek partidaren azken jokaldian garaipena eman dio Eibarri (1-2). Bat gutxiagorekin jokatu dute Asier Riesgo atezaina kanporatu dutenetik. Granadak ez du oraindik Ligan irabazi.

Talde armagina, hamarrekin 32. minutuik, aurretik jarri da atsedenaldia baino lehen, Pedro Leonen gol bati esker. Andaluziarrak nagusi izan dira bigarren zatian, eta ordu laurden falta zenean berdindu dute, Artem Kravets golegilearen bidez.

Hala ere, Granada hobeto zebilenean Yoelen atearen aurrean, Eibarren gola heldu da. Enrichek egin du, kontraeraso bikain batean, luzapenean.

FITXA TEKNIKOA

Granada: Ochoa; Tito, Vezo, Gastón Silva, Tabanou (Kravets, 46. min); Uche (Alberto Bueno,.46. min), Sergi Samper; Atzili (Carcela-González, 65. min), Boga, Pereira; y Ezequiel Ponce.

Eibar: Riesgo; Capa, Gálvez, Lejeune, Luna; Dani García, Fran Rico; Pedro León (Sergi Enrich, 55. min), Jota Peleteiro (Yoel, 33. min), Rubén; y Kike (Escalante, 46. min).

Goles: 0-1, 43. min: Pedro León. 1-1, 76. min: Kravets. 1-2, 93. min: Sergi Enrich.


Aurrekontuen proposamena aurkeztu dute sozialistek

Alderdiak aurkeztutako aurrekontuak bi ardatz dituela azaldu dute: urte amaierarako planteamendua eta datorren urteko aurrekontuetarako proposamena.

Urtea amaitu baino lehen, 2020.urteko aurrekontuak guztiz erabiltzea eskatu dute, gizarte laguntzetan eta Itxeki programaren baitan.

Urte amaiera bitarte dirua zertan erabili erabakitzeko, udalean dauden alderdi guztien artean adostasun batera iristea proposatu dute. Azaldu dute, 985.243 euroko aurrekontua adostu zela gizarte zerbitzuetara bideratuta eta esan dutenez, 244.587 euro erabili dira.

Alokairuari zuzendutako laguntzei dagokienez, etxebizitza hutsen OHZren errekarguaren ordain sarien baliokidea den partida bat ezarri behar dela uste dute Hondarribiko sozialistek.

Alokairuko eta komunitateko gastuek diru sarreren %30 gainditzen dien familiei zuzendutako laguntzak izan beharko luketela uste du Hondarribiko PSE-EEk. Udalak alokairu gastuen %50 bere gain hartzea nahi dute. Horretarako, 350.000 euroko aurrekontua aurreikusten dute.

Datorren urteko aurrekontuei begira, ostalaritza sektorea jasaten ari den krisiari aurre egiteko kontsumo bonuen planteamendu berri bat behar dela dute iritzi. Hori dela eta, 2021. urteko aurrekontuetan behar hau kontutan hartu behar dela adierazi dute.

Herritarren artean musukoak doan banatzea eskatu dute, pandemiak irauten duen bitartean. Eibarren egin duten bezala, musukoak banatzeko makinak jartzea da euren ideia.

Online egiten diren tramiteetan, laguntza behar duten hondarribiarrei laguntza eskaintzea planteatu dute. Diotenez, laguntzak eskuratzeko interesa duten herritar batzuk, ez dute laguntza eskatzen ez dakitelako internet bidez eskaera egiten. Iosu Alvarezen hitzetan ”gizartea ez dago prest tramite guztiak online egiteko”


'Shanghai Top Startup' saria jaso du Eñaut Martiren MusicLAB enpresak

Eñaut Martik eta ikaskideek duela lau urte eta erdi abiatu zuten MusicLAB proiektua Txinan, musikaren bidez umeen garapen pertsonalean laguntzeko helburuarekin.

Saria inondik ere espero gabe jaso dute Eñaut Martik eta lankideek. Txinatik adierazi duenez, "lehiaketaren antolakuntzak inguruko hamar startup onenen artean sartu zuen gure enpresa, eta gero, publikoak erabaki du garaile gu izatea".

Marti ez da halako lehiaketen zalea, baina gustura hartu du saria. "Asteburu honetan jakin dugu irabazle gertatu garela. Egia esan, normalean ez dugu halako ekimenetan parte hartzen; nahikoa izaten dugu enpresaren eguneroko martxari eustearekin. Ez dakit gure izena nork eman zien antolakuntzakoei. Ea sari honek, modu batera edo bestera, jende gehiago erakartzen duen gurera.


ETAren osteko garaiaz eta "zigorraren zentzuaz" aritu dira Parisen

Bakea Euskal Herrian Parisko legelarien batzordeak eta Parisko abokatuen bazkunak antolatuta, konferentzia bat egin dute Parisen, Bake Bidearen sostenguarekin batera: Zigorraren zentzua bakearen ondoren.

Pariseko Abokatuen Elkargoko dekano-orde Basile Aderrek egin du sarrerako lehen hitzaldia, eta Serge Portelli legelariak eta Anaiz Funosas Bake Bideko presidenteak eman diote segida, "bakearen zein zigorraren esanahia eta lotura" azalduz.

Haien ondoren egin dute lehen mahai-ingurua: ETA erakundearen eta errepresioaren bilakaera historikoa. Amane Gogorza Zuzenbide Pribatu eta zientzia kriminaletako irakasleak gidatuta, Xavier Crettiez Zientza Politikoetako irakaslea, Emmanuel Pierre Guittet Zientzia Politikoetako doktorea eta Paco Etxeberria auzi medikua aritu dira. ETAren "historia sozialaren" inguruan jardun du Crettiezek gehinbat, eta Espainiako Estatuan euskal herritarren aurka erabilitako torturez, Etxeberriak. Zehazki, "torturaren praktika eta ezkutuko errepresioarekin lotutako kasuak" aztertu ditu auzi medikuak, eta Eusko Jaurlaritzak egindako ikerketaren berri ere eman du. Azkenik, erakunde armatuaren aurkako errepresioaz ari da Guittet.

ETAren desegitearen aurrean erabaki judizialak: posible al da bilakaera bat?. Horixe izan da konferentziaren bigarren gaia, Jean Paul Céré, Zuzenbide irakasle eta Zuzenbide Penaleko Elkarte Frantseseko Lehendakaria aritu da hizketan. Frantziako Estatuko lege eta auzitegiak aztertu ditu Cérék, ETAren desegiteak haien erabakietan eragin ote duen edo eragin dezakeen ikusteko.

Michel Tubiana Giza Eskubideen Ligako ohorezko presidenteak, Xantiana Cachenaut abokatuak eta Serge Portelli epaile ohiak osatu dute azken mahai-ingurua, eta Philippe Texier magistratuak egin du bukaerako hitzaldia.

Iazko abenduaren 9an Bakea Euskal Herrian: orain presoak lelopean manifestazio bat izan zen, Parisen, Ipar Euskal Herriko hainbat eragilek sustatua.


Kutxabankeko bigarrena

Kutxabank ez da urrun joan bere buruzagitza berrituko bigarren burua topatzeko. Bizkaiko Aurrezki Kutxan lehenik, BBKn gero eta Kutxabanken azkenik, etxe barruan 35 urteko ibilbide profesionala egin duen pertsona bati eman dio kontseilari ordezkari kargua, Javier Garcia Lurueñari hain zuzen ere. Kutxabankeko eguneroko kudeaketaz arduratuko da, eta presidentea soilik izango du gainetik, Gregorio Billalabeitia. Azken urteotan bigarren burua izan denak, Ignacio Sanchez Asiain zuzendari korporatiboak, bankua utziko du.

Agiri baten bidez, Kutxabankek Garcia Lurueñaren «lidergorako gaitasuna» eta ezagutza profesionala nabarmendu ditu. Gaitasun hori auzitan jarri dute, ordea, EH Bilduk eta ELA, LAB eta beste hainbat gizarte eragile biltzen dituen Kutxabanken pribatizazioaren aurkako plataformak. Koalizioaren iritziz, «harrigarria» da bankuaren kontuak kontrolatzeaz arduratzen zena saritzea, «Cabieces-Fernandez auzian erabat murgilduta dagoenean».


Patxi Zabaleta astearteko 'Egun On Euskadi' saioan

Aralarreko koordinatzaile nagusiak Euskadik bizi duen egoera politikoaren gainean arituko da.

Patxi Zabaleta, Aralerreko Koordinatzaile Nagusia, astearteko gonbidatua izango da ETB-2ko ''Egun On Euskadi'' albistegian eta Aitzol Zubizarretarekin mantenduko duen hitzorduan zehar, Euskadik bizi duen egoera politikoaren gaineko hausnarketa sakona egingo du. Horrez gain, Juan C. de Julian, Alfredo Retortillo eta Olatz Barriuso solaskideek eguneko gairik nabarmenenak komentatuko dituzte. ''Egun On Euskadi'' goizeko 08:00etako akbiste aurrerapenarekin jarriko da martxan.


'Harmailatik': Kantoikrit lasterketaren seigarren edizioa; Aramaioko Openak 10 urte

Harmailatik saioa: Udako futbol torneoen laburpena: Ipintzako udako txapelketako finalak, eta Debagoieneko Koadrilen Arteko Txapelketako finalak; Kantoikriten seigarren edizioak emandakoa; Aramaioko Openak (mtb) hamar urte bete ditu.


Okondon ebatziko da Arabako Kros Txapelketa urtarrilaren 21ean

300 kirolari inguruk parte hartzea aurreikusi dute antolatzaileek.

Okondon izango da Arabako Kros Txapelketaren aurtengo edizioa urtarrilaren 21ean. 10:00etatik 13:00etara egingo dira lasterketak igerilekuen eta futbol zelaiaren artean dauden zelaietan. Laudioko Atletismo Klubak antolatu du norgehiagoka. “Okondon zelai onak topatu ditugu, eta udalak erraztasun ugari eman dizkigu”, azaldu du Alberto Talledok.

Klubaren presidenteak azaldu du “kategoria guztietako” kirolariak neurtuko direla kirol-proba horretan, “eskola kategoriako federatuetatik senior eta beterano kategorietaraino”. Guztira 300 parte hartzaile inguru egotea aurreikusten dute, baina irekita dago oraindik izena emateko epea.

Bigarren postua helburu

Laudioarrak ez dira antolakuntzara mugatuko, klubeko hainbat kidek hartuko baitute parte txapelketan, “atletismo eskolako guztiek eta 40 federatuk”. Argi dute zeintzuk diren euren aurkariak: Gasteizko Alimco eta La Blanca taldeak. “Nahiko zail ikusten dugu lehengoari gailentzea, bigarren postua lortzen saiatuko gara”.

Laudion egin zen Arabako txapelketa iaz.


Oskar Elizburu: "Euskara Gosez"

Tripetan zorrixak dantzan! Goseak emoten daben sentsaziñua da hori.

Hutsik sentitzen zara eta ez dakizu zelan beteko dozun ere. Eta zer edo zer ahoratutakuan, mihingain puntatik pasatu orduko, hara!

Burmuinak jaso dau mezua: badator, lasai!

Korrikarako abestixa egin dau Gose taldeak, eta mondrautarrek emoten doskuen mezua aurreko horrekin guztiarekin lotuta ikusten dot. Banekixan, gainera, mezuarekin asmatuko zebela!

Tripazorrixak esnatu gaittuen sentsaziñua eragingo dosku abestixak: Zertan ibili gara, baina, orain artian? Danetik izan garela esaten dosku abestixak; kolore, sinesmen eta ekimen ugari aittatuko dosku; gauza askotan ibili garala, buru-belarri. Eta, derrepente, tripazorrixak esnatu egin gaittu gure dispertsio horretatik; eta asko izanda ere nahikua izan ez garala ikustera eruango gaittu. Egiten dozuna ez da nahikoa; euskaraz egiten ez baldin badozu, ez. Euskalakari izan behar dozu!

Eta mugitzeko deia egingo dosku: Pausoz pauso, gelditu barik; pausoz pauso, maitatu, ari... pausoz pauso, Euskalakari! Hitzetatik eta aldarrikapenetatik ekintzetara pasatzeko ordua dala dioskue Gosekoek, Euskalakari izateko dei argia: euskara erabiltzeko, ikasteko eta maitatzeko ordua dogula. Eserita zer itxoiten zenuen? Beldurtuta, nekatuta ote zinen... trena pasa da eta zu begira hemen...

Ez da, ez, geldik egoteko garaia. Izan ginen eta garen beste hori guztia ahaztu barik, Euskalakari izango gara da mihiaren puntatik pasatu berri jakun mezua. Eta, tripetara heldu ezkero, nekeak eta beldurrak alde batera laga ezkero, daukagun gose sentsaziñuari aurre egingo dotsagu.

Euskaraz bizitzeko garaia dugu hau, erabakiak hartzeko eta ekintzetarako garai berria.

Euskara gosez bizi al ziñan? Heldu jatzu Korrikaren mezua? Euskalakari izango al zara?


Otaegik laugarren eta Irazuk ezin, Urrezko Kopan

Urrezko Kopa atzo jokatu zen Donostiako Trinitate plazan, eta Aitzol Atutxak lortu zuen garaipena. Joseba Otaegik laugarren postuarekin konformatu behar izan zuen eta Jon Irazu zizurkildar herrikideak bizkarreko mina dela eta, utzi egin zuen proba.

Euskal Herriko Lehen Mailako iazko txapelketako bost aizkolari onenek neurtu zituzten indarrak: Aitzol Atutxa, Iñaki Azurmendi, Mikel Larrañaga, Joseba Otaegi eta Jon Irazu.

Aizkolari bakoitzak 14 kana-erdiko ebaki behar izan zituen, eta Aitzol Atutxa egungo Euskal Herriko txapelduna izan zen lehena bere lanak amaitzen. 34 minutu eta 8 segundo behar izan zituen horretarako, eta erraz gailendu zen. Ez zuen hutsik egin eta bi minututik gorako aldea atera zion arriarandarrari. Iñaki Azurmendik 36 minutu eta 21 segundotan gelditu zuen bere denbora. Mikel Larrañagak, berriz, 39,52ko denbora egin zuen hirugarren sailkatuz.

Atzetik ziren bi zizurkildarrak. Amaieran Otaegik aurrea hartu zion Irazuri, eta 14 kanaerdikoak 46 minutu eta 15 segundotan ebaki zituen. Irazuk, gerriko minak jota eta bi enborren faltan, proba uztea erabaki zuen.


Etxeraten arabera, gose greban dauden preso batzuk 5 kilo galdu dituzte

Hamar egun oso egin ditu greban Juantxo Lasa Mitxelena Txikierdi Errenteria-Oreretako presoak; gaurkoa 11.ena du. Txikierdirekin batera, Sevilla II espetxean dauden beste hamar euskal presok ere gose greban daude espetxean tratu txarrak eta bizi baldintzak salatzeko: Iker Agirre, Gurutz Agirresarobe, Koldo Aparicio, Asier Arzalluz, Juan Mari Etxebarri, Garikoitz Etxeberria, Jesus Goikoetxea, Manuel Gonzalez, Roberto Lebrero eta Urtzi Paul.

Etxerat elkartea “kezkatuta” agertu da, urriaren 28tik daudelako gose greban, eta preso batzuk dagoeneko bost kilo galdu dituztela jakinarazi du.

Honako gutun honetan eman dute gose greba egitearen arrazoien berri.


Gaur irekiko dute garagardo azoka, astelehena bitartean


Hiru sakandar gaur abiatuko den Gaztela Leongo Biran

Gaur hasi eta igandean despedituko da Gaztela Leongo Bira. Alberto Contador (Astana) da proba irabazteko hautagai nagusiena, eta bere etsairik gogorrenak Alejandro Valverde (Caisse d´Epargne) eta Denis Menchov (Rabobank) izanen dira. Hiru sakandarrek hartuko dute parte: Jorge Azanza altsasuarrak eta Pablo Urtasun urdiaindarrak Euskaltel taldearekin, eta Xabier Zabalo olaztiarrak Orbearekin. Horretaz gain Rural Kutxa talde kontinentala ariko da Gaztela Leonen, Jose Herrada eta Aketza Peña buru direla. Talde laranjak podiumean egotea nahi du eta horretarako talde sendoa prestatu du, Igor Anton buru dela. Ihesaldietan egotea eta helmugan ongi kokatuta eta aurrean egotea dira beste helburuak. Azanzak eta Urtasunek asmo horiekin egingo dute lan. Denetatik izango da Gaztela Leongo Biran. Lehendabiziko bi etapak lasaiak izango dira, esprinterrendako propioak. Ostiralean mendiak izango du protagonismoa, etapa nagusian. Leonen hasita, Fondebadon gaina (lehen maila) eta Onamio gaina (hirugarren maila) pasa beharko dituzte txirrindulariek, eta etapa lehen mailako Morredero gainan despedituko da (175 km). Larunbatean 15,1 km-ko erlojupekoa jokatuko da Ponferradan, eta igandean Samosen hasi eta Santiagoko Konpostelan despedituko da itzulia (171,6 km), Donejakue bidea omentzeko. Gaur lehen etapa jokatuko da, Beloradotik Burgosera, 157,7 kilometrokoa. 2. mailako Alto de Predaja gaina pasako dute etapa erdian. Esprinterrendako propio den etapa horietakoa da, baina haizearekin kontua izan beharko da, mozketak eragin baititzake.Imanol Erbitik Paris-Camembert proba despeditu zuenAlergia arazoekin dabil Hiriberriko Imanol Erbiti txirrindularia (Caisse d´Epargne) eta ez da bere benetako maila ematen ari jokoan dauden klasikoetan, baina atzo Paris-Camembert klasikoa bukatzea lortu zuen. Sébastien Minard (Cofidis) izan zen garailea, eta Erbiti 42.a izan zen, ia 10 minutuetara.


Hegazti harrapariak gaur, Plazan

Hegazti harrapariekin erakustaldia izango da gaur, Plazan, Berriak elkarteak antolatuta. Arratsaldeko 17:00etatik aurrera izango da.


Beste bi odol talderen erantzuleak diren proteinak identifikatu dituzte

Jende gehienari galdetuko bagenio zenbat odol talde dauden, A, B, 0 eta AB (positibo eta negatibo) erantzuna jasoko genuke. Hori esanda, harritu egingo ginateke “jada identifikaturik dauden 30 odol taldeez gain beste bi antzeman dira berriki: Langereis eta Junior” inon irakurriko bagenu.

Nature Genetics aldizkarian irakurri berri dugu Vermont-eko Unibertsitateko (AEB) ikerlariek argitara eman duten artikulua. Lana AEBetan, Japonian eta Frantzian garatu da, eta horren emaitza ABCB6 eta ABCG2 proteinak, edo Langereis eta Junior, hurrenez hurren, topatzea izan da. Adibide gisa: Japonian 50.000 pertsonak Junior negatibodun odola daukate. Horren eraginez, amaren eta umearen arteko bateraezintasun arrisku handia dago.

Euskal Herrian ia ahaztuta baldin badago ere, joan den mendean oso normala izaten zen odola Rh negatiboa zuen amari ume bat edo gehiago hiltzea. Milaka urtetan arazoa izan den hori, orain txerto sinple batekin konpontzen da normalean, eta horixe espero dute, hain zuzen ere, aipatutako Japoniako populazioarekin gertatzea laster.


"Garraiolaritzak galdu egin du lehen zuen duintasun guztia"

Garraiolarien egoerak okerrera egin zuen krisiaren eraginez. Egun, N-1 errepideko ordainsariek, dumping-ak eta dieselaren prezioak kezkatzen ditu, eta sektorea arautzeko eskatzen diete erakundeei.


Zubietako errauste plantaren aurka 1.709 helegite aurkeztu dituzte

Hainbat talde ekologistaren irudiko, proiektuak Europako legedia urratzen du, eta "kaltegarria" da osasunarentzat.


Oteizaren inguruko dokumentala botako dute ostegunean, kultur etxean

Alberto Gorritibereak eta Mikel Mendizabalek zuzendutako Oteiza: 1908-2008 y sigo dokumentala eskainiko dute ostegunean 19:00etatik aurrera, Oteiza Astearen barruan.

Igandera bitartean Oteiza Astea izango da, eta hainbat kultur jarduerek osatuko dute egitaraua. Bihar, asteartea, esaterako Alberto Gorritibereak eta Mikel Mendizabalek zuzendutako Oteiza: 1908-2008 y sigo dokumentala eskainiko dute ostegunean 19:00etatik aurrera, Orioko Kultur Etxeko areto nagusian.

KARKARAk 30 urte beteko ditu 2019ko ekainean, eta urteurrena ospatzeko ikasturtean zehar hainbat egitasmo antolatuko dituzte. Urrian esaterako, Jorge Oteiza jaio zela 110 urte beteko direla aprobetxatuz, kultur elkarteak Oteiza Astea antolatu dute, Orioko Udalarekin elkarlanean.


ELAren ikerketa indartzeko ikastetxeak ere busti dira

Batzar Nagusiak luzatutako erronkari erantzuten ari dira Baztango ikastetxeak eta ELA eritasunaren ikerketaren alde bustitzen ari dira. Goitian, Amaiurko eskolako ama eta maistrak ageri dira azaroaren 3an, ikasleek eta eskolako sukaldariak busti baino lehenxeago. Elizondoko Lanbide Eskolan (beheitian) diru bilketa egin da eta azaroaren 3an egindako bustialdiarekin lekukoa Bertan merkatari elkartea, Oronozko suhiltzaile eta Baztango eskubaloi taldeari eman zaio.


Lazkaon Kantakak gaur eta Orfeoiak 27an abestuko dute

LAZKAO // Eguberri aldiko kantaldia gaur arratsean egingo du Lazkaoko Kantaka abesbatzak. San Prudentzio ermitan egingo dute saioa, 19:00etan hasita. Gabon abestiekin osatuko dute errepertorioa, nagusiki. Bestetik, Donostiako Orfeoiak Lazkaon kontzertua egingo du, urriaren 27an, larunbata, Areria antzokian 20:00etan. Lazkaoko Udalak atzo jarri zituen sarrerak salgai, 20 euroan, udaletxean. Kontzertu egunean bertan 25 euro balioko du. Sarrera guztiak zenbakituak dira.


2014ko heinera igo dute Iparraldeko euskalgintza laguntzeko diru kopurua

EEPk eta Eusko Jaurlaritzak 30.000 euro gehiago ezarri dituzte proiektu deialdirako. Ohiko eragileei 100.000 euro gehiago emanen diete

Ipar Euskal Herrian euskararen alde ari diren proiektuak laguntzeko 30.000 euro gehiago emanen dituzte aurten EEP Euskararen Erakunde Publikoak eta Eusko Jaurlaritzak, eta, hartara, orekatu eginen dute iaz izandako hein bereko beherakada. Gaur hasi eta apirilaren azkenera arte aurkeztu ditzakete eragileek proiektuak, eta, orotara, horiek diruz laguntzeko 350.000 euro ezarriko dituzte bi erakundeek.

Deialdi horretatik kanpo «elkarte jakin» batzuei ematen dieten diru kopurua ere emendatuko dute: 100.000 euro gehiago emanen diete aurten, eta parte osoa 1.380.000 euro izanen da. Elkarte horien barnean sartzen dira Seaska, Euskal Irratiak, Ikas, AEK, Bertsularien Lagunak eta Udaleku elkarteak.

Bi deialdiak kontuan hartuta, 1.730.000 euro emanen dizkiote aurten euskalgintzari, eta horietatik 400.000 euro ezarriko ditu Eusko Jaurlaritzak. Atzo berritu zuten hitzarmena Mathieu Berge EEPko presidenteak eta Patxi Baztarrika Hizkuntza Politikarako sailburuordeak.

Ikerketa soziolinguistikoa

Lankidetza hitzarmena ez da izanen soilik diru ekarpena, ordea. Bertzeak bertze, B1 titulua baliokidetuko dute «mugaren bi aldeetan», EAS Euskararen Adierazle Sistema garatuko dute Ipar Euskal Herrian, eta itzulpen sistemarako hainbat tresna trukatuko dituzte. Txantxangorriaren kanpaina ere ekarri nahi dute Ipar Euskal Herrira. VI. ikerketa soziolinguistikoaren prestaketan ere sartuko dira elkarrekin.


Pala txapelketa eta kotxe eta moto zaharrak, gaur

Santio jaiei aurre hartuta, bi ekitaldi antolatu dituzte gaur Aranon. 11:00etan Aranoko Pala Txapelketako finalak jokatuko dira. Eta 14:00etan, kotxe eta moto zaharren igoera ikusteko aukera izanen da; arratsaldean Plazan egonen dira ikusgai.


Arma-gastua salatzeko bizikleta-martxa egin dute Bilbon, Barakaldon eta Santurtzin

Bizkaiko Foru Aldundiaren Bilboko egoitzatik abiatu da ekimena, 'erakundeek euskal armen enpresei geroz eta babes handiagoa' ematen dietela agerian uzteko asmoz, antolatzaileek azaldu dutenez.

Hainbat gizarte-eragilek bizikleta-martxa antolatu dute gaur, Bilbon, Barakaldon eta Santurtzin barrena, "gudaren, arma-gastua eta industria militarra" baztertzeko.

Bizkaiko Foru Aldundiaren Bilboko egoitzatik abiatu da ekimena, "erakundeek euskal armen enpresei ematen dieten geroz eta babes handiagoa" agerian uzteko asmoz, antolatzaileek azaldu dutenez.

Ondoren, Barakaldon dagoen PCB-ITP enpresara hurbildu dira parte hartzaileak, "euskal armagintzaren negozioan duen inplikazioa" salatzeko. Izan ere, Airbus A400M garraio militarrerako hegazkinaren eta Europako Borroka hegazkinaren osagaiak ekoizten dituzte enpresa horretan.

Azkenik, Bilboko portura iritsi da martxa, Santurtzira. Guda "han" hasten dela nabarmendu dute parte hartzaileek, "armak esportatzen" dituztelako.


‘Klown komandoa’ ikuskizuna eskainiko dute igandean Getariako gaztetxean

19:00etan hasiko da saioa, gaztetxean. Doan izango da, eta adin guztietako herritarrentzako aproposa dela esan dute antolatzaileek. Gaztetxeak etaUhartean-Mugabeclownek antolatu dute ikuskizuna.


Festa nagusiak, jai egun handiak

Arrantzaleen zaindariaren eguna ospatuko dute Elantxoben eta Mundakan. Hala, San Pedro egunaren bezperan eta ostean, festaz eta ekimenez gozatzeko aukera izango dute herritarrek.

Elantxobetarrek gaur emango diete hasiera herriko jai nagusiei, frontoian jokatuko duten Umeen Pala Txapelketagaz. Gero, esku pilota ikusi ahalko dute, 19:00etatik aurrera Elantxobeko Pala Txapelketaren finalak lehiatu aurretik.

Bihar, mezan elkartuko dira, eta Ibarrangeluko Lorea Dantza Taldearen ikuskizuna edukiko dute ostean. Arratsaldean, baina, umeek puzgarriak eta disko festagaz gozatu ahalko dute. Etzi, urtero legez, marmitako lehiaketan batuko dira portuan, eta iluntzean, elektrotxaragagaz girotuko dute herria. Sanpedroak ezusteko bategaz bukatuko dituztela aurreratu dute.

Kuadrillen jaitsiera. Txilipiteruek Kultura Elkartearen bertso poteoagaz hasiko dute eguna gaur mundakarrek. Jai giroa egun guztian nabarituko da Mundakan, txistulariak kalejiran ibiliko baitira herriko txokoak girotzen. 20:00etan izango da hitzordu garrantzitsua: Basaranetik behera kuadrillen jaitsiera egingo dute.

Txitulariekin hasiko dute eguna biharkoan, eta meza nagusian batuko dira. Bertan, Mundakako Abesbatzak Gloria eta Tu est Petrus abestiak kantatuko ditu. Ondoren, prozesioa eta ohorezko aurreskua dantzatuko dute plazan.

Arratsaldean, pilota partiduak eta Egunsenti dantza taldearen emanaldia ikusi ahalko dituzte herritarrek. Gauean, baina, rock eta metal gaua izango dute. Unholy Covers eta Urgatzek emango dute kontzertua, eta jai batzordeko kideek heavys mozorrotuta joateko deia egin dute.

Apar festa izango dute domekan Mundakako txikienek, eta nagusiek herri bazkaria egingo dute martitzenean. Jaietan parte hartzera gonbidatu dituzte herritarrak antolatzaileek.


Erabakitzeko eskubidearen aldeko jaia ospatu dute Abadiñon

Abadiñoko Gure Esku Dagok egun osoko jaia antolatu du erabakitzeko eskubidearen alde. Hainbat herritarrek parte hartu dute Zelaieta eta Traña-Matiena lotu dituen korrikaldian eta ondorengo ekitaldian.


Partida txarrean, hiru puntuak Lakuntzan

Lagun Arteak 1-0 irabazi zion Avance Ezkabarteri partida txarrean. Ez zen apenas futbolik ikusi eta aspertzeko moduko lehia izan zen. Gol aukera gutxi izan ziren, eta horietako batean, 70. minutuan, Lagun Arteako Davilak kontrako atean haztatu zuen, partidako gol bakarra eginez. Zorionez hiru puntuak etxean geratu ziren.Pamplona taldeak jarraitzen du preferente mailako buru, 45 punturekin. Lagun Artea zazpigarrena da, 29 punturekin. Larunbatean Garesen jokatuko du Lagun Arteak, 22 punturekin sailkapenean hamaikagarrena den Gares taldearen kontra. Ea hobe jokatu eta puntuak pilatzen jarraitzen duen.


XIII. Blues Gaua, bihar gauean

Bihar gauean, otsailak 28, XIII. Blues Gaua izango da Zizurkilen. Kultur sailak egitarau oparoa antolatu du 20:30etan hasita. Kontzertu guztiak doan dira.

>20:30 Broken Brothers Brass Band taldearen kalejira, Atxulondo eta Egarri tabernen artean.

>23:30 Broken Brothers Brass Band taldearen kontzertua Atxulondo tabernan.

>00:30 Jimmy Barnatan & The Coconers taldearen kontzertua Egarri tabernan.


Gorbeia aldera joango dira Giriziko mendizaleak, igandean

Gorbeia mendia

Urigoiti-Itxina (Gorbeia)- Sarria mendi irteera prestatu du Girizia mendi taldeak igande honetarako. Ibilaldia bi modura egiteko proposatu dute, oinez edo bizikletaz.

Mendizaleak, goizeko zazpietan ikastolatik autobusez abiatuko dira Urigoitiko parkineraino. Hortik aurrera bakoitzak nahi bezala egingo du ibilbidea, bizikleta hartuta edo oinez. Bizikletazaleek, 21 kilometroko ibilbidea izango dute aurretik: Urigoiti, Pagomakurre, Gorbea gailurra eta Sarria pasatuko dituzte. Oinezkoek, berriz, Urigoiti, Itxina (Atxulaurko begitik), Arrabako zelaiak eta Sarria egingo dute, 7 ordu inguruko ibilaldia (atsedenak barne).

Izena emateko

Interesdunek aldez aurretik izena eman behar dute Amazkar tabernan, Garmendi txokolategian edo on-line. Guztira 20 euro ordaindu behar dira, erdia izena ematerakoan eman behar da.


Gutxienez hamahiru lagun hil dira hainbat erasotan Iraken

Bagdaden (Irak) azken orduetan izandako hainbat erasotan gutxienez hamahiru lagun hil eta 81 zauritu dira. Eraso gehienak bonba autoak leherrazita gertatu dira.


Gatiburen hurrengo geltokia: Gesaltza Añana

Irailaren 29an, 23:00etan, Arabako toki horretan arituko da Gatibu. Kontzertu horretan, Séptimo A eta La Kontra izango ditu gonbidatu.

Gatibu taldekoek ez dakite geldirik egoten, eta beste kontzertu baten berri eman dute azken orduan, urrian Madrilen arituko direla iragarri ostean.

Hain zuzen ere, sare sozialen bidez zabaldu dute albistea; hots, irailaren bukaeran Añanan joko dutela. Hala, "Aske Maitte, aske bizi" birak Arabako aipatu udalerria harrapatuko du hilaren 29an, 23:00etatik aurrera. Kontzertu horretan, Séptimo A eta La Kontra izango ditu gonbidatu talde bizkaitarrak.

Aske maitte, aske bizi

Iaz kaleratu zuten bizkaitarrek Aske maitte, aske bizi diskoa. Ordutik, agertokiz agertoki ibili dira Alex Sardui eta taldekideak disko horretan jasotako zazpi kantuak aurkezten.

Uda honetan, adibidez, Euskal Herriko txoko askotan ikusi ditugu, oholtza aurrean bildutako jarraitzaileen egarria asetzen. Halaber, sekulako oihartzuna izan zuen San Joan bezperan aurkeztutako "Aske maitte" bideoklipak.


Jaietako kartelen erakusketa

Astelehenaz geroztik dago zabalik aurtengo Jaietako Kartel Lehiaketara aurkeztu diren marrazkiekin osatutako erakusketa; sariak bihar, ostiralean, banatuko dira, arratsaldeko 6etan.

Astelehenean zabaldu zen, eta larunbatera arte dago zabalik, Udaleko Kultura Batzordeak antolatutako Jaietako Kartel Lehiaketako aurtengo ediziora aurkeztutako lanekin osatutako erakusketa.

Lehiaketan lehen hezkuntzako 1., 2. eta 3. zikloko ikasleek hartu dute parte, 1. mailatik 6. mailara artekoak.

Saritutako kartelak jaietako egitarauan argitaratuko dira.

Ordutegia

Astelehenetik ostiralera: 19:00etatik 20:30era.

Larunbata: 12:00etatik 13:30era.

Sari banaketa

Sari banaketa ekitaldia ostiralean egingo da, arratsaldeko 6etan, erakusketa-aretoan.

Sariak

"A" maila (LH1-LH2)

1. Saria: 50 euroko opari-txartela.

2. Saria. 30 euroko opari-txartela.

3. Saria: 20 euroko opari-txartela.

"B" maila (LH3-LH4)

1. Saria: 50 euroko opari-txartela.

2. Saria: 30 euroko opari-txartela.

3. Saria: 20 euroko opari-txartela.

"C" maila (LH5-LH6)

1. Saria: 50 euroko opari-txartela.

2. Saria. 30 euroko opari-txartela.

3. Saria: 20 euroko opari-txartela.

Parte-hartzaile guztiek opari jasoko dute.


Berangoko Ibilaldi Neurtuaren 36. edizioa egingo dute urriaren 28an

Sei Herri kultur elkarteak 36. Ibilaldi Neurtua egingo du urriaren 28an, domekan. Ohi legez, prestatutako ibilbideak Uribe Kosta zeharkatuko du, eta goizean goiz hasiko dira izen-emateak Sei Herri herriko tabernan. Nagusien ibilbideak 16 kilometroko luzera du, eta, txikienak, 8 kilometrokoa.

Nagusien kasuan, 08:15ean egin beharko dute izen-ematea, eta txikiek, ostera, 09:00etan. Ordu horretan aterako dira helduak, eta txikiak, berriz, ordu erdi geroago.

Mendi-bueltaren ostean, egitarau zabalaz ospatuko egun berezia: bertako elikagaien azoka egongo da 12:00etatik aurrera. Ordu erdi beranduago, 12:30ean, txalaparta tailerra egingo da, Nagusien Etxeko ondoko plazan. 14:00etan, aldiz, bazkaltzeko ordua izango da frontoian. Ibilaldian parte hartuko duten umeek doan bazkaldu ahal izango dute; gainontzekoek zazpi euro ordaindu beharko dute.

Bazkariaren ondoren, umeek animaziozko filma ikusi ahal izango dute Berangoeta kultur etxean. Helduen bazkariaren ostean, ostera, sari-banaketa hasiko da.

Kartela egitarauagaz:


“Estudio del Pintor” eskolaren erakusketa

Aurten ere Estudio del pintor margo eskolako ikasleen lanak Manuel Lekuona kulturetxeko erakusketa aretoan ikusteko aukera dago. Urte osoan zehar estudio honetan ibiltzen diren ikasleak sortutako arte lanak ezagutzeko gonbitea luzatu nahi digute. Apirilaren 20ra arte egongo da irekita erakusketa, arratsaldeko 18:00etatik 21:00ak arte. Erakusketan paisaiak, hiriburu ezagunak eta aktoreen erretratuak ikusteko aukera izango dugu.


"Norberak daki non jarri behar zaion muga umoreari"

Tartean Teatroko kideek Simplicissimus ikuskizuna estreinatuko dute azaroaren 26an eta 27an Bilboko Arriaga Antzokian. Patxo Telleriak idatzi eta zuzendutako umorezko kabareta da hori eta Olatz Ganboa (Algorta, 1985) da protagonistetako bat. Ikuskizunaren nondik norakoak ezagutzeko, bere etxeko ateak zabaldu eta den-dena azaldu digu algortarrak.

Simplicissimus obra XVII. mendeko alemaniar nobela pikaresko baten izenburuan dago oinarrituta eta 30. hamarkadako Berlingo kabaret garaiko hiru komikoren bizitza eta lana izan dituzte gogoan ikuskizun horretarako: Fritz Grunbaum, Kurt Gerron eta Werner Fink, hain zuzen ere. Olatz Ganboa da Fritz Grunbaum pertsonaia interpretatzearen arduraduna; beste biak Getari Etxegaraik eta Patxo Telleriak antzeztuko dituzte, hurrenez hurren. Era berean, Adrian Garcia de los Ojosek zuzeneko musika jarriko dio ikuskizunari.

Azaroaren 26an eta 27an obraren estreinaldia egingo dute Bilboko Arriaga Antzokian; hala ere, Ganboak aurreratu digunez, abenduaren 20an Leioara ekarriko dute Alemaniako hiru umorista horien kontakizuna.


Cabiecesek 'errespetatu' egiten du Urchegik eskoltari uko egin izana

Bestalde, Espainiako Gobernuaren EAEko ordezkariarentzat "ez da beharrezkoa" ETAko presoen argazkien inguruko politika aldatzea, izan ere, Txori Barroteko kideen absoluzioa ez da ebazpen irmoa.

Mikel Cabieces Espainiako Gobernuak EAEn duen ordezkariak "errespetatu" egiten du Jose Maria Ruiz Urchegi Adegi Gipuzkoako patronalaren idazkari nagusi ohiak eskoltari uko egin izana. Dena dela, segurtasun pertsonalaren gaiaz hitz egiteko "testuinguru publikoa" ez dela egokiena iritzi dio.

Cabiecesek kazetarien galderei erantzun die Gasteizen Hispanitatearen Egunaren harira egindako ekitaldi batean. Ruiz Urchegik, 1996an ETAren atentatua jasan zuenak, 14 urteren ondoren eskolta zerbitzuari uko egingo diola iragarri izanaz galdetu diote.

Gobernuaren ordezkariak esan du erabaki "pertsonala, beraz, errespetagarria" dela. Hala ere, ohartarazi du "norberaren segurtasun pertsonalaren inguruko gaiak" ez direla "eztabaida publiko" bihurtu behar.

Presoen argazkiak

Bestalde, Cabiecesek gogora ekarri duenez, Justiziak "ez du azken hitza esan" ETAko presoen argazkiak erakustearen inguruan. Izan ere, Txori Barrote konpartsako lau kide absolbitu egin dituzte terrorismoa goratzeagatiko salaketagatik, baina Auzitegi Nazionalaren erabakia irmoa ez denez, ETAko presoen argazkiak kentzeko politika aldatzea ez dela beharrezkoa iritzi dio.

Cabiecesek zehaztu duenez, Auzitegi Nazionalak "kasu zehatz bat" aztertu du eta hori ez omen da "Justiziaren azken hitza". Gainera, Fiskaltzak eta Dignidad y Justiciak ebazpenaren kontrako helegitea jarriko dutela iragarri dute dagoeneko.


Argiztatutako pasabideak

Anja Gansterrek gaur inauguratuko du Leku artean margo erakusketa. Hogei koadro inguruk osatzen dute bilduma, eta urriaren 2ra arte ikusi ahalko dira, Ekain arte galerian

Donostiako Ekain arte galeriak Anja Ganster margolari alemaniarraren Leku artean erakusketa aurkeztuko du. Gaur inauguratuko dute, 19:30ean, eta urriaren 2ra arte bisitatu ahal izango da; asteartetik larunbatera egongo da irekita galeria, goizez eta arratsaldez. Duela bi urte egin zen lehenengoz Wiesbaden eta Donostia arteko Arte Ederren Trukea proiektua, eta horren barruan sartzen da Gansterren erakusketa; Alemaniako Galerie Cerny + Partner-en elkarlanarekin sortu dute erakusketa. Proiektuaren bitartez, bi hiri senidetuen arteko lotura artistiko eta ekonomikoa eratu da.

Anja Ganster 1968an jaio zen Mainzen (Alemania), eta 1995. urtean Diseinu eta Komunikazio diploma eskuratu zuen Wiesbadenen. Arte Ederren diploma ere lortu zuen 2001. urtean. Sari eta beka ugari jaso ditu bere ibilbidean, eta bakarkako erakusketak izan ditu munduko leku askotan: Australian, Alemanian, Suitzan, Erresuma Batuan, Herbehereetan; eta, orain, Euskal Herrian ikusiko dira haren obrak. Gainera, zenbait museo eta bildumatan dago Gansterrek egindako lana, Kanton Basel-Landschaft arte bilduman (Suitza) eta Frieder Burda museoan (Alemania), esaterako.

Hogei koadro inguru daude erakusketan, errealistak denak, eta denetan nagusitzen da argiaren erabilera. Aurretik margotutako obrak badaude, baina erakusketako koadro gehienak berriak dira. Gansterren arabera, koadro, argazki eta konposizio guztiek dute argiaren presentzia, baina bere obran biziagoa da argi hori, eta konposizioa lausotu egiten du nolabait: «Nire koadroek amets bateko irudiak dirudite; argia errealitatetik urrats bat urruntzen da, ez da guztiz naturala». Koadroetan agertzen diren espazio gehienak zabalak dira, eta argiak presentzia handia du. Leihoetatik sartzen den argia erabiltzen du Gansterrek, esaterako, eta baita horiek jasotzen dituzten islak. Gaueko eszena batzuk ere biltzen ditu erakusketak, eta baita nahi gabe flasharekin ateratako argazkiak diruditen konposizioak ere. Halaber, konposizio intimoagoak daude erakusketan; artistak bere logelaren bi irudi margotu ditu, kolore beroak erabiliz. Kolore horiek serieko koadro gehienetan errepikatzen dira, erakusketari hari bat ematearren.

Argiaz gain, espazioak ere garrantzia du Gansterren lanetan. Bere bidaietan bisitatu dituen lekuen argazkiak atera ditu margolariak, eta ondoren, horiek oinarri hartuta, erakusketako koadroak margotu ditu. Pasalekuak irudikatu ditu Gansterrek, bi leku desberdinen artean dauden tokiak, aireportuak, esaterako. Oro har, espazio zabalak irudikatu ditu artistak, baina koadro txiki batzuk ere baditu erakusketak, eta horiek abstraktuagoak dira; inguru ilunetan, argiz asetako objektuak margotu ditu Gansterrek. Gauez eta linterna baten laguntzaz ateratako argazkiak erabili zituen artistak margolan horiek egiteko; Gansterrek dioenez, bere bidea, pasabide batetik besterako bidea bilatzen ari den norbaiten begirada islatzen dute margolan horiek. Horregatik guztiagatik, Leku artean da erakusketaren izenburua.

Begiradak

Kolore geruzekin lan egiten du Gansterrek, batzuk lausoak dira, eta beste batzuek indar gehiago dute. Haren ustez, gizakiak ere horrela ikusten du, begiak geruzaka prozesatzen du ikusten duena: «Gizakiaren eta espazio desberdinen arteko harremana asko interesatzen zait». Horrexegatik, erakusketa honetako koadro bakar batean ere ez da pertsonarik agertzen; artistaren logelaren irudi batean bakarrik agertzen da izaki bat, txakur bat, zehazki. Gansterren konposizio gehienetan espazio zabalak agertzen dira, eta argiak presentzia handia du, baina ez pertsonek: «Nire koadroetan ez da pertsonarik agertzen, ikusleak direlako margolanetako pertsonaiak». Margolariaren ustez, irudi batean pertsona bat dagoenean, pertsona horretan jarri ohi du ikusleak arreta guztia, eta berak «espazioen erretratua» egin nahi du bere lanarekin.


Irailaren 17an elkartuko dira Zarauzko Mugibil kanpainako parte-hartzaileak

Irailaren 17an abiatuko dute Mugibil kanpaina. Bigarren urtez jarraian, hirugarren adineko pertsonek taldean aisialdiko jarduerak eta ariketa fisikoa egitea izango da horren helburua, osasuna eta sozializazioa sustatze aldera. Parte-hartzaileak astean bitan elkartuko dira ibilbide jakinak eta gimnasia saioak egiteko, eta bide batez, herriko natura-inguruneaz gozatzeko.

Iazko ekimeneko aurkezpeneko irudi bat (Amaia Ventas/Hitza)

Jakinarazi dutenez, iaz “talde polita” bildu zen, neguan zein udan. Hori “erraz identifikatu” ahal dela gogoratu dute; izan ere, parte-hartzaileek zira edota elastiko urdinak eraman ohi dituzte soinean eta “osasuntsu” paseatzen ikus daitezke.

Kanpainan parte hartzeko interesa dutenek irailaren 17an Gaztelekura agertu beharko dute, 10:00etan. Ondoren erabakiko dute aurtengo egutegiaren nondik norakoak.


Trumpek berretsi du ez duela konfinamendu agindurik emango herrialde osoan

AEBko presidenteak errespetatu egiten du Floridako gobernadoreak herritarrei etxean geratzeko eman dien agindua, baina estatuen artean pandemiak egoera "desberdina" bizi duela uste du.

Donald Trump AEBko presidenteak berretsi du ez duela herrialde osoaren konfinamendua aginduko koronabirusagatik, estatuen artean pandemiak eragin maila "desberdina" duelako.

"Estatu batzuk desberdinak dira. Estatu batzuek ez dute arazo handirik", adierazi du Trumpek Etxe Zurian koronabirusari buruzko lantaldearekin bildu osteko prentsaurrekoan.

Trumpek esan du "ulertzen" duela Ron DeSantis Floridako gobernadoreak herritarrei etxean geratzeko agindua eman izana, baina gaineratu du "malgutasuna" behar dela estatuen artean, kasu bakoitzaren arabera jokatu behar dela.

"Malgutasun pixka bat eman beharra dago. Alaskan, adibidez, ez dago arazorik, beraz, oso zaila da ixtea", berretsi du.

Trumpek esan du "larria" dela gaixotasuna, eta horregatik aldatu duela tonua, dagoeneko ez duelako koronabirusa ohiko gripearekin konparatzen, pandemiaren lehenengo egunetan egiten zuen moduan.

"Oso kutsakorra dela uste dut. Inork ez du horrelakorik ikusi, pertsona talde handi batek, bat-batean, gaitza duen norbaitekin egote hutsarekin, harrapatu egiten du", adierazi du, osasun alorreko profesionalak "heroi, gerlari, soldadu" gisa txalotu aurretik.

Baina agintaria estatubatuarrak ez du konfinamendu agindurik emateko asmorik COVID-19ari aurre egiteko, nahiz eta kasu gehien dituen herrialdea izan (213.000 baino gehiago).

Hala ere, estatu batzuetan (Florida, Maine eta Arizona) tokian tokiko agintariek etxean geratzera behartu dituzte herritarrak koronabirusaren zabalkundea gelditzeko.

Aireko garraioa

Bestalde, agintari estatubatuarrak aitortu du egoera okerrenean dauden estatuetan aireko garraioa bertan behera uztea ari direla aztertzen, eta ohartarazi du oso mugimendu "gogorra" izan daitekeela.

"Hori egitekotan gaude, baina horri ekitea oso zaila da", adierazi du, eta azpimarratu hegaldi asko kaltetutako estatuen artean egiten direla.

Trumpek iradoki du beste bi ospitale-itsasontzi erraldoi eraikitzekotan direla osasun sektoreari laguntzeko. New Yorken dago orain arteko bakarra, eta 1.000 ohe ditu.


Espainiako selekzioak Munduko Kopan erabiliko duen uniformea aurkeztu dute

Astelehenean aurkeztu dute Espainiak 2018an Errusiako Munduko Kopan erabiliko duen arropa. 1994an AEBko Munduko Txapelketan erabili zuten uniformea ekarri dio gogora bati baino gehiagori.

Espainiako selekzioak astelehen honetan aurkeztu du 2018an Errusiako Munduko Kopan erabaliko duen uniformea. Adidas markakoa izango da, eta 1994an Ameriketako Estatu Batuetako Munduko Kopan erabilitako uniformea ekarri dio gogora bati baino gehiagori.

Berritasun nagusia elastikoan izango da, diamante gorri, hori eta urdinak izango baititu hegalean. Prakak urdinak izango dira, eta galtzerdiak, berriz, beltzak.

Polemika sare sozialetan

Urdinak gorriaren gainean eragindako efektu optiko batek polemika eragin du sare sozialetan. Twitter sarean Pablo Iglesias Podemoseko buruak hauxe adierazi du: "Aspaldi ez du Espainiako selekzioak horren elastiko polita jantzi". Gainera, Alberto Garzon Ezker Batua alderdiko koordinatzaile federalak ere eman du bere iritzia sare sozialetan: "Espainiako selekzioaren elastiko berriak xarma berezia du".

Bestalde, Adidas markako bozeramaileak EFEri esan dionez, "iritziak sortzea normala da, beti gertatzen baita txapelketa handi baten atarian".


Jan berriz

Emakumeak ez zekien ume batekin zer egin, senide txikiago batekiko jelosiagatik. Saiatzen zen mutikoaren begirada krudela gozotzen, baina dena beretzat nahi duenarentzat ez dago laztan neurrikorik. Txikiena altzoan zeukanean, nagusitxoa (lau urte) berehala inguratzen zen, ez hainbeste, altzo zati bat konkistatu guran, senide haurtxoa altzotik bota guran baizik. Amak, beste hainbat arrazoi alferrekoren artean, esan zion: «Baina, laztantxo! Zure senide txikia ere neure sabelean egona baita!». Umeari gorrotorik gordeenetik irten zitzaion: «Ba, jan berriz!». Ez nintzen ausartu «on deizula!» esaten.

Ikusi ditut umeak euren senide txikiagoak torturatzen, haur-kotxea amildegirantz bultzatzen, jangar bihurtzen, euren buruak apurtzen, txakurrek bezala hozkatzen. Baita arrazoi sekular bat desarmatzen ere, etxe batean gizon bat irten zitzaidanean, neskatxo bat eskutik zekarrela.

– Egun on! –agurtu nituen–. Bai neskatxo liraina ere hauxe!

– Liraina bakarrik? –hots egin zuen aitak–. Ez dakizu zer egin zuen atzo!

– Gauza txarrik ez, behintzat! –espantu egin nuen.

Sei urteko neskatxoa barrurantz ezkutatu zen, jauzika eta barreka.

– Apaizak katekesian esan zien: «Jainkoaren begia gainean dugu beti». Gure neskatxoak zuzendu zion: «Jainkoak sei begi ditu».

– Nola sei? –harritu zen apaiza.

– Aitak bi, semeak bi eta usoak beste bi.

– Galdetuko zionat sakristauari –erantzun zuen apaizak.

Geroago jakin nuen sakristauak baietz erantzun zuela, eta apaizak bertsioa ontzat eman zuela. Sakristauen esanean bizi ziren apaizek luzeago irauten zuten herrietan. Hurrengo atarian agure bat aurkitu nuen eserita, eskuak makila tenteari atxikiz.

– Zelan, Anton?

– Ondo ez, baina pozik.

Izan al daiteke «ondo ez, baina pozik»? Arrazoiari burualdi batzuk emanik, ez nion gako argirik aurkitu, baina agureak ez zuen gezurrik esan.